CELEX: 52008PC0345
Language: ga
Date: 2008-06-10
Title: Rialacháin ó Pharlaimint na hEorpa agus ón gComhairle lena leagtar síos rialacha sláinte maidir le seachtháirgí ainmhithe nach bhfuil ceaptha mar bhia don duine (Rialachán maidir le seachtháirgí ainmhithe) {SEC(2008)1994} {SEC(2008)1995}

Fógra dlíthiúil tábhachtach

|

52008PC0345

Rialacháin ó Pharlaimint na hEorpa agus ón gComhairle lena leagtar síos rialacha sláinte maidir le seachtháirgí ainmhithe nach bhfuil ceaptha mar bhia don duine (Rialachán maidir le seachtháirgí ainmhithe) {SEC(2008)1994} {SEC(2008)1995}  /* COIM/2008/0345 leagan deireanach - COD 2008/0110 */  

	[pic] | COIMISIÚN NA gCOMHPHOBAL EORPACH |An Bhruiséil10.6.2008COIM(2008) 345 leagan deireanach2008/0110 (COD)RIALACHÁIN Ó PHARLAIMINT NA hEORPA AGUS ÓN gCOMHAIRLElena leagtar síos rialacha sláinte maidir le seachtháirgí ainmhithe nach bhfuil ceaptha mar bhia don duine (Rialachán maidir le seachtháirgí ainmhithe)(arna thíolacadh ag an gCoimisiún) {SEC(2008)1994}{SEC(2008)1995}MEABHRÁN MÍNIÚCHÁIN1. CÚLRAAg freagairt do roinnt géarchéimeanna a bhain le táirgí de bhunadh ainmhíoch a bhí ina mbagairt do shábháilteacht shláinte an phobail agus sláinte ainmhithe (TSE, dé-ocsain, an galar crúb agus béil), thug an Comhphobal creat reachtach cuimsitheach isteach chun ardleibhéal sábháilteachta a chothabháil feadh an tslabhra táirgeachta agus dáileacháin, “ón bhfeirm go dtí an forc”. Sa chomhthéacs sin, glacadh Rialachán (CE) Uimh. 1774/2002 lena leagtar síos rialacha sláinte maidir le seachtháirgí ainmhithe nach bhfuil ceaptha mar bhia don duine[1] (dá ngairtear “an Rialachán” anseo feasta). Rinne an Rialachán sin comhdhlúthú agus athmhúnlú ar na rialacha éagsúla a bhí ann cheana maidir le seachtháirgí ainmhithe. Tugadh isteach rialacha níos déine, freisin, maidir le háitribh a láimhseálann seachtháirgí ainmhithe a cheadú, le dáileadh agus inrianaitheacht táirgí áirithe agus le caighdeáin phróiseála a chur chun feidhme lena n-áiritheofar go mbeidh táirgí a tháirgtear ar bhonn seachtháirgí ainmhithe sábháilte, más rud é go bhfuil siad ceaptha chun críocha beathaithe nó d’úsáidí teicniúla. Bhí feidhm ag an Rialachán ón 1 Bealtaine 2003.2. AN TUARASCÁIL ÓN GCOIMISIÚNCeanglaítear le hAirteagal 35 den Rialachán go mbeidh ar Bhallstáit fógra a thabhairt don Choimisiún maidir leis na bearta a dhéantar chun comhlíonadh an Rialacháin a áirithiú. Ar bhonn na faisnéise a fuarthas chuir an Coimisiún tuarascáil faoi bhráid Pharlaimint na hEorpa agus na Comhairle, an 24 Deireadh Fómhair 2005, a léirigh an taithí a bhí ag gach ceann de na 25 Ballstát maidir leis an reachtaíocht a chur i bhfeidhm[2].Ina theannta sin, rinne Oifig Bia agus Tréidliachta (FVO) an Choimisiúin iniúchtaí i ngach ceann de na 25 Ballstát i rith 2004 agus 2005 chun leibhéal comhlíonta na mBallstát a mheas.Ar bhonn na faisnéise a chuir Ballstáit ar fáil agus ar bhonn thorthaí an FVO, ba é tátal thuarascáil an Choimisiúin gur dúshlán do gach Ballstát agus gach oibreoir eacnamaíochta é comhlíonadh fhorálacha an Rialacháin a áirithiú. Mar sin féin, bhí comhlíonadh na mBallstát sásúil tríd is tríd. Tá na rialuithe oifigiúla i gcás fhormhór ábhar Chatagóir 1 agus ábhar Chatagóir 2 sásúil den chuid is mó. Is i ndáil le inrianaitheacht riachtanach ar shreabhadh ábhair atá bunaithe ar sheachtháirgí ainmhithe ar fud na slabhraí táirgeachta éagsúla a ráthú is mó a bhfuil obair le déanamh ina leith. Moladh roinnt beart sa tuarascáil a d’fhéadfadh feabhas a chur ar fheidhmiú aonfhoirmeach an dlí agus ar éifeachtúlacht na rialuithe oifigiúla. Bhí sé ina bhonn freisin le díospóireacht leathan leis na Ballstáit agus leis an raon leathan geallsealbhóirí a ndéanann na rialacha maidir le seachtháirgí ainmhithe difear dóibh.3. NA SAINCHEISTEANNAMEASADH GURBH FHIÚ ATHBHREITHNIÚ A DHÉANAMH AR NA MÓR -shaincheisteanna seo a leanas a tháinig chun cinn de dhroim comhairliúcháin maidir leis an tuarascáil:► Ba chóir go ndéanfaí an creat bunúsach de bhearta cosanta a bhaineann le gach seachtháirge ainmhí a chothabháil.► Ba chóir go ndéanfaí raon feidhme na rialacha maidir le seachtháirgí ainmhithe a choigeartú.► Ba chóir go ndéanfaí an t-idirghníomhú idir na rialacha maidir le seachtháirgí ainmhithe agus reachtaíocht eile de chuid an Chomhphobail a shoiléiriú.► Ba chóir cur chuige níos rioscabhunaithe maidir le haicmiú seachtháirgí ainmhithe, chomh maith le rialuithe, a thabhairt isteach.Ba chóir aghaidh a thabhairt ar na mór-shaincheisteanna sin ar shlí a áiritheoidh nach laghdaítear an leibhéal cosanta i gcoinne rioscaí do shláinte an phobail agus do shláinte ainmhithe sa Chomhphobal. Beidh freagracht i gcónaí ar oibreoirí agus ar údaráis inniúla maidir lena áirithiú gur chuig na hasraonta sin a údaraítear faoin dlí a chuirtear seachtháirgí ainmhithe agus chucu sin amháin. Ní fhéadfar coigeartuithe a dhéanamh ar na rialacha ach a mhéid is a cheadaíonn dul chun cinn san eolaíocht agus sa teicneolaíocht.4. COMHAIRLIÚCHÁN AGUS MEASÚNÚ IARMHARTA4.1. Comhairliúchán le páirtithe leasmhara4.1.1. Modh comhairliúcháin, earnálacha ar díríodh orthuNuair a cuireadh an tuarascáil i láthair na Comhairle ag deireadh na bliana 2005, léirigh na Ballstáit a gcomhthoil fhorleathan i ndáil leis na príomhréimsí a sainaithníodh mar réimsí a d’éiligh athbhreithniú. Tarraingíodh aird na Comhairle ar cheisteanna teicniúla breise le linn pléití agus breithnítear iad sa chomhthéacs reatha.Agus an togra reatha á ullmhú, chuathas i gcomhairle le roinnt páirtithe leasmhara (geallsealbhóirí, saineolaithe teicniúla agus údaráis inniúla na mBallstát, agus comhpháirtithe trádála idirnáisiúnta). Tugadh an deis do bhreis is 36 comhlachas Eorpach a bhfuil leas acu sa bhiashlabhra agus i sláinte an phobail agus i sláinte ainmhithe (táirgeoirí, próiseálaithe, trádálaithe agus úsáideoirí seachtháirgí ainmhithe agus eagraíochtaí tomhaltóirí) a dtuairimí a chur in iúl ag ócáidí éagsúla, ag cruinnithe déthaobhacha nó ag comhairliúchán oscailte.Mar gheall ar an idirghníomhú idir na rialacha maidir le seachtháirgí ainmhithe agus reachtaíocht eile de chuid an Chomhphobail, bhunaigh an Coimisiún Grúpa Stiúrtha Idirsheirbhíse (ISSG), a tháinig le chéile faoi dhó idir Feabhra agus Meán Fómhair na bliana 2006.Tionóladh sé ghrúpa oibre ar a raibh saineolaithe ó na Ballstáit, idir Iúil 2006 agus Nollaig 2006, d’fhonn na mór-shaincheisteanna a bhain leis an athbhreithniú a phlé.Chuathas i mbun na gcomhairliúchán in dhá chéim:-  Mar chéad chéim, chuathas i mbun comhairliúcháin ghinearálta maidir leis na saincheisteanna a sainaithníodh agus maidir leis na roghanna a d’fhéadfadh a bheith ann lena réiteach.-  Mar dhara céim, nuair a sainaithníodh na réitigh a d’fhéadfadh a bheith ann, iarradh ar gheallsealbhóirí eolas a chur ar fáil maidir leis an tionchar is dóichí a bheadh ag na roghanna beartais a sainaithníodh.4.1.2. Freagairtí agus obair leantachTríd is tríd aontaíonn na páirtithe leasmhara go léiríonn na saincheisteanna a eascraíonn as an gcomhairliúchán na mór-réimsí arbh fhiú athbhreithniú a dhéanamh orthu. Go sonrach, tacaíonn formhór na ndaoine sa chomhairliúchán oscailte leis an tátal gur chóir an Rialachán a leasú ionas gur féidir na coigeartuithe riachtanacha a dhéanamh ar na rialacha.4.2. Bailiú agus úsáid saineolais4.2.1. Roghanna eolaíochtaÓ cuireadh an Rialachán chun feidhme ghlac comhlacht comhairleach eolaíochta an Chomhphobail (an Coiste Stiúrtha Eolaíoch, ar tháinig an tÚdarás Eorpach um Shábháilteacht Bia mar chomharba air in 2002) roinnt tuairimí maidir le seachtháirgí ainmhithe. Thug na tuairimí eolaíochta sin comhairle maidir leis an acmhainneacht srian a chur le rioscaí trí chaighdeáin chóireála. I dtéarmaí ginearálta, léiríonn an chomhairle a fuarthas gur chóir lárphrionsabal an Rialacháin a choinneáil, eadhon gur chóir seachtháirgí ainmhithe a dhíorthaítear ó ainmhithe atá mí-oiriúnach mar bhia don duine a eisiamh ón slabhra beathaithe.Léiríonn na tátail chomh maith go bhféadfar seachtháirgí neamhshábháilte áirithe a aisghabháil agus a úsáid ar shlí shábháilte chun, mar shampla, táirgí teicniúla nó táirgí tionsclaíocha a tháirgeadh faoi dhianchoinníollacha sláinte áirithe.4.2.2. An mhodheolaíocht a úsáideadhBaineadh úsáid as dhá phríomh-mhodheolaíocht:(1) anailís ar shonraí na tuarascála arna gcur isteach ag údaráis inniúla na 25 Ballstát agus(2) anailís ar shonraí arna mbailiú ag Oifig Bia agus Tréidliachta an Choimisiúin le linn 2004 go 2005.Maidir leis na sonraí a fuarthas agus a úsáideadh, tá an t-ábhar ró-fhorleathan agus ró-éagsúil le hachoimre a dhéanamh anseo air.Is féidir cóip de thuarascálacha an Choimisiúin a fháil ag:http://ec.europa.eu/food/food/biosafety/animalbyproducts/index_en.htmhttp://ec.europa.eu/food/fvo/index_en.htm4.3. Measúnú IarmhartaRinne an Coimisiún Measún ú Iarmharta in-tí, dá dtagraítear ina chlár oibre 2006. Is féidir teacht ar thuarascáil ar an measúnú ([SANCO/2006/10496]) ag:[http://ec.europa.eu/food/food/biosafety/animalbyproducts/index_en.htm]Bhreithnigh an Measúnú Iarmharta trí phríomhrogha:(a) Gan dul i mbun gnímh(b) Féinrialáil, treoir nó comhrialáil(c) Athbhreithniú ar an reachtaíocht.Chinn an Measúnú Iarmharta gur dóichí go gcuirfí isteach ar thrádáil agus go mbeadh dianchostais shocheacnamaíocha dhiúltacha i gceist d’oibreoirí mar thoradh ar an rogha “gan dul i mbun gnímh”. Ní laghdóidh féinrialáil, treoir ná comhrialáil an t-ualach ó fhorálacha neamhréireacha sa téacs lena mbaineann ceangal dlí.Ag teacht le torthaí an Mheasúnaithe Iarmharta, is é rogha (c), athbhreithniú ar an reachtaíocht, an réiteach is oiriúnaí ar na fadhbanna atá ann.5. EILIMINTÍ DLÍTHIÚLA AN TOGRA5.1. Achoimre ar an ngníomh/na gníomhartha atá beartaitheLeis an togra, cuirtear torthaí an athbhreithnithe a rinneadh ar an Rialachán san áireamh agus déantar na forálacha athbhreithnithe a athachtú, chomh maith leis an gcuid atá fágtha de na forálacha achtacháin, in aon téacs amháin. Déanfar na forálacha a leagtar síos sna hIarscríbhinní a ghabhann leis an Rialachán, chomh maith le forálacha a leagtar síos in ionstraimí Comhphobail ar leithligh lena gcuirtear an Rialachán sin chun feidhme nó lena maolaítear an Rialachán sin, amhail Rialacháin (CE) Uimhreacha 811/2003, 79/2005, 92/2005 nó 181/2006, a athachtú i Rialachán cur chun feidhme, faoin nós imeachta coiste. Déanfar é sin a ullmhú i gcomhthráth, ionas go rachaidh sé i bhfeidhm go comhuaineach leis an togra reatha.5.2. Bunús dlíIs é cuspóir príomhúil an Rialacháin sláinte ainmhithe agus sláinte an phobail a chosaint. Dá bhrí sin, ar nós an Rialacháin reatha, tá an togra bunaithe ar 152(4)(b) den Chonradh.5.3. Prionsabal na coimhdeachtaBeidh feidhm ag prionsabal na coimhdeachta a mhéad is nach dtéann an togra faoi inniúlacht eisiach an Chomhphobail.Ní féidir cuspóirí an togra a bhaint amach ar shlí leordhóthanach le gníomhartha ó na Ballstáit.Féadfaidh rioscaí ó sheachtháirgí ainmhithe sábháilteacht an bhiashlabhra agus an tslabhra beathaithe, chomh maith le stádas sláinte beostoic ar fud an Chomhphobail, a chur i mbaol go mór. Tá sé léirithe, trí thaithí le blianta beaga anuas le heinceifileapaite spúinseach bólachta (ESB), an galar crúb agus béil (FMD), fiabhras clasaiceach muc (CSF) agus dé-ocsain, nach leor freagairt ag leibhéal na mBallstát amháin, le mórbhagairtí sláinte a rialú go leormhaith, go háirithe mar gheall ar an idircheangal dlúth idir na hearnálacha eacnamaíochta ar fud an Chómhargaidh.Ina theannta sin, tá seachtháirgí ainmhithe agus táirgí a mhonaraítear ar bhonn seachtháirgí ainmhithe á n-allmhairiú isteach sa Chomhphobal ó thríú tíortha. Ba chóir a áirithiú go gcomhlíonann coinsíneachtaí allmhairithe caighdeáin sláintíochta atá comhionann ar a laghad leis na caighdeáin sin is infheidhme laistigh den Chomhphobal.Is fearr a fhéadfaidh an Comhphobal cuspóirí an togra a bhaint amach.Áirítear seachtháirgí ainmhithe sa liosta táirgí atá in Iarscríbhinn I a ghabhann leis an gConradh. Is foinse ioncaim thábhachtach do chodanna den daonra feirmeoireachta é, chomh maith le tionscail a dhéanann seachtháirgí ainmhithe áirithe a phróiseáil, iad a chur ar an margadh. D’fhonn forbairt réasúnach san earnáil sin a áirithiú, táirgiúlacht a mhéadú agus iomaíochas a spreagadh, tá gá le rialacha maidir le sláinte ainmhithe agus sláinte an phobail ag leibhéal an Chomhphobail le haghaidh na táirgí atá i gceist.5.4. Comhréireacht agus simpliú Déanann an togra an reachtaíocht a shimpliú tuilleadh, rud a laghdaíonn an t-ualach riaracháin ar na húdaráis inniúla (AE, náisiúnta agus tríú tíortha) agus d'oibreoirí eacnamaíocha agus, ag an am céanna, coinnítear ardleibhéal cosanta do shláinte an phobail agus do shláinte ainmhithe.Tá sé mar aidhm leis deis a thabhairt comhdhlúthú a dhéanamh ar na bearta cur chun feidhme agus na maoluithe (14 ionstraim san iomlán go dtí seo) a glacadh ó cuireadh an Rialachán i bhfeidhm ar bhonn téacs amháin.Déanfar an t-idirghníomhú idir na rialacha do sheachtháirgí ainmhithe agus reachtaíocht earnálacha eile an Chomhphobail (bia, beatha, dramhaíl, táirgí cosmaideacha, feistí cógaisíochta agus feistí liachta) a shoiléiriú. Cibé áit a gceadófar réiteach den sórt sin i gcomhthéacs an leibhéil riachtanaigh cosanta, ba chóir dúbláil na gceaduithe agus na gceanglas dáileacháin a sheachaint.Má ghlactar an togra déanfar an Rialachán reatha a aisghairm.6. RAON FEIDHME AN TOGRAI BHFIANAISE NA TAITHÍ PRAITICIÚLA AGUS EOLAÍOCHTA ATÁ FAIGHTE AGUS i bhfianaise thoradh an chomhairliúcháin, is iad príomhghnéithe an togra ardleibhéal sábháilteachta bia agus beatha agus ardleibhéal cosanta tomhaltóirí a chothabháil agus na nithe seo a leanas a chur ar fáil i gcomhthráth:i. SoiléiriúTá críochphointe i saolré seachtháirgí ainmhithe á thabhairt isteach chun an pointe sa slabhra monaraíochta nach mbeidh seachtháirgí ainmhithe clúdaithe a thuilleadh ag ceanglais an Rialacháin a shoiléiriú. Is féidir an pointe sin a shocrú ag céimeanna éagsúla, ag brath ar an gcineál seachtháirgí ainmhithe a úsáidfear, ar shaintréithe próisis cóireála nó ar an gcríoch-úsáid atá beartaithe don táirge a mhonaraítear ar bhonn seachtháirgí ainmhithe.I ndáil le héiginnteachtaí dlí maidir le raon feidhme na rialacha i gcás seachtháirgí ainmhithe a thagann ó ghéim fiáin, tá bearnaí sláintíochta á ndúnadh trí fhorálacha comhthreomhara a thabhairt isteach ar shláinteachas bia sa reachtaíocht.Maidir leis an idirghníomhú le reachtaíocht eile de chuid an Chomhphobail , seachnaítear bunaíochtaí a cheadú agus rialuithe oifigiúla a dhéanamh, agus dúbláil a chruthú idir ceanglais a mhéid is a bhreithnítear go bhfuil na cuspóirí a chosnaítear le creat reachtach amháin á gclúdach go leordhóthanach ag creat reachtach eile.ii. Cur chuige níos rioscabhunaitheDaingnítear freagracht phríomhúil oibreoirí chun a áirithiú go ndéanfar ceanglais an Rialacháin a chomhlíonadh, ag teacht leis an gcur chuige a ghlactar i reachtaíocht an Chomhphobail ar shláinteachas bia agus beatha. Ba chóir go ligfí do na húdaráis inniúla leis sin acmhainní a dhíriú ar a fhíorú an bhfuil oibreoirí ag comhlíonadh na hoibleagáide sin.Go háirithe, maidir le monarú táirgí atá bunaithe ar sheachtháirgí ainmhithe gan ábharthacht dhíreach do shábháilteacht an tslabhra beathaithe (agus an bhiashlabhra) (ach amháin na táirgí sin a tháirgtear mar bheatha d’ainmhithe saothraithe nó mar leasacháin orgánacha), cuirtear níos mó freagrachta ar na hoibreoirí táirgí sábháilte a chur ar an margadh. Ar choinníoll go n-úsáidfidh siad amhábhar sábháilte don táirgeadh, go bhforbróidh siad próisis mhonaraíochta shábháilte nó go n-úsáidfidh siad seachtháirgí ainmhithe chun críocha deiridh atá sábháilte, tríd is tríd, féadfar seachtháirgí ainmhithe as gach catagóir a úsáid. Féadfar mionsonraí breise maidir leis an rogha sin a leagan síos trí rialacha cur chun feidhme.Ba chóir go n-aicmeofaí táirgí nua a bhfuil sé cruthaithe ina leith nach mbaineann ach rioscaí teoranta leo mar sheachtháirgí ainmhithe agus iad a thabhairt isteach ar an dóigh sin . Ag an am céanna, ba chóir an fhoráil réamhchúraim a choinneáil, trína gcuirtear aon seachtháirgí ainmhithe nach n-aicmítear go sainráite faoi theideal Chatagóir 2 agus nach bhféadfar iad a úsáid i mbeatha d’ainmhithe saothraithe.Ba chóir maoluithe reatha maidir le adhlacadh agus dó eisceachtúil ar an láthair i gcás ráigeanna de ghalair a shoiléiriú agus a shíneadh go cásanna ina n-éiríonn oibríochtaí follasaithe i gcomhréir le rialacha ginearálta an Rialacháin an-deacair go praiticiúil, mar a tharlaíonn le linn tubaistí nádúrtha.7. FAISNÉIS EILE7.1. Comhsheasmhacht le beartais agus cuspóirí eile an AontaisTá an togra i gcomhréir le beartais eile an Chomhphobail, go háirithe leis an mbeartas maidir leis an gcomhshaol agus sláinte an phobail a chosaint i ndáil le seachtháirgí ainmh ithe a úsáid i mbeatha, i gcosmaidí, i dtáirgí íocshláinte agus i bhfeistí liachta.7.2. Impleacht bhuiséadachNí bhaineann aon impleachtaí airgeadais leis an togra do bhuiséad an Chomhphobail Eorpaigh.7.3. EileTá an togra ag teacht le tiomantas an Choimisiúin i Straitéis Liospóin feabhas a chur ar an acquis communautaire , ag tabhairt aghaidh ar rioscaí sláinte a d’fhéadfadh a bheith ann trí bhearta dóthanacha agus ag cur le hiomaíochas ag an am céanna. Tá sé ag teacht freisin le clár an Choimisiúin “Rialáil Níos Fearr”[3].Togra le haghaidh2008/0110 (COD)RIALACHÁIN Ó PHARLAIMINT NA hEORPA AGUS ÓN gCOMHAIRLElena leagtar síos rialacha sláinte maidir le seachtháirgí ainmhithe nach bhfuil ceaptha mar bhia don duine (Rialachán maidir le seachtháirgí ainmhithe)TÁ PARLAIMINT NA hEORPA AGUS COMHAIRLE AN AONTAIS EORPAIGH,Ag féachaint don Chonradh ag bunú an Chomhphobail Eorpaigh, agus go háirithe Airteagal 152(4)(b) de,Ag féachaint don togra ón gCoimisiún[4],Ag féachaint don tuairim ó Choiste Eacnamaíoch agus Sóisialta na hEorpa[5],Ag féachaint don tuairim ó Choiste na Réigiún[6],Ag gníomhú dóibh i gcomhréir leis an nós imeachta atá leagtha síos in Airteagal 251 den Chonradh,De bharr an méid seo a leanas:(1) Go bhféadfadh sé go mbainfeadh riosca do shláinte an phobail agus do shláinte ainmhithe le seachtháirgí ainmhithe nach bhfuil ceaptha mar bhia don duine. Léirigh géarchéimeanna san am a caitheadh agus a bhain le ráigeanna den ghalar crúb agus béil, le leathadh einceifileapaití spúinseacha in-tarchurtha amhail einceifíleapaite spúinseach bólachta (ESB) agus le dé-ocsainí in ábhair bheatha, na hiarmhairtí do shláinte an phobail agus do shláinte ainmhithe, do shábháilteacht an bhiashlabhra agus an tslabhra beathaithe agus do mhuinín na dtomhaltóirí a leanann as mí-úsáid seachtháirgí ainmhithe áirithe. Ina theannta sin, d’fhéadfadh drochthionchar níos leithne a bheith ag géarchéimeanna den sórt sin ar an tsochaí ina hiomláine, leis an tionchar a bheadh acu ar chor socheacnamaíoch na bhfeirmeoirí agus na n-earnálacha tionsclaíocha lena mbaineann agus ar mhuinín na dtomhaltóirí maidir le sábháilteacht táirgí ar de bhunadh ainmhíoch iad. Is féidir le ráigeanna galair drochiarmhairtí a bheith acu ar an gcomhshaol, ní amháin mar gheall ar na fadhbanna diúscartha a bhíonn i gceist ach ó thaobh bithéagsúlachta freisin.(2) Go n-eascraíonn seachtháirgí ainmhithe go príomha le linn ainmhithe a bhíonn ceaptha mar bhia don duine a bheith á marú, agus le linn d’ainmhithe marbha a bheith á ndiúscairt agus le linn bearta rialaithe galar. D’fhéadfaidís sláinte ainmhithe agus sláinte an phobail agus an comhshaol a chur i mbaol cibé foinse as a dtagann siad. Ní mór an riosca sin a rialú ar bhealach leordhóthanach, trí tháirgí den sórt sin a dháileadh ar bhealach sábháilte lena ndiúscairt nó trína n-úsáid chun críocha difriúla, ar choinníoll go gcuirtear dianchoinníollacha i bhfeidhm a íoslaghdóidh na rioscaí sláinte a bheidh i gceist.(3) Ní rogha réadúil é go ndéanfaí gach seachtháirge ainmhí a dhiúscairt, mar go mbeadh costais neamh-inbhuanaithe agus rioscaí don chomhshaol mar thoradh air sin. I gcor dá mhalairt, tá leas soiléir ann do gach saoránach má úsáidtear réimse leathan de sheachtháirgí ainmhithe ar shlí shábháilte d’fheidhmeanna éagsúla ar mhodh inbhuanaithe ar choinníoll go ndéantar na rioscaí sláinte a íoslaghdú. Go deimhin, is gnách go mbaintear úsáid as raon leathan de sheachtháirgí ainmhithe in earnálacha tábhachtacha táirgeachta, amhail an tionscal cógaisíochta, beatha agus leathair.(4) Leis na teicneolaíochtaí nua tá an úsáid a d’fhéadfadh roinnt mhaith earnálacha táirgeachta a bhaint as seachtháirgí ainmhithe leathnaithe. Ach d’fhéadfadh rioscaí sláinte a bheith ag gabháil le húsáid na dteicneolaíochtaí nua sin nach mór a íoslaghdú freisin.(5) Ba chóir rialacha sláinte an Chomhphobail maidir le seachtháirgí ainmhithe a leagan síos i gcreat comhtháite agus cuimsitheach maidir lena mbailiú, lena láimhseáil, lena bpróiseáil, lena ndiúscairt nó lena n-úsáid.(6) Ba chóir go mbeadh na rialacha ginearálta sin comhréireach leis an riosca do shláinte an phobail agus do shláinte ainmhithe a bhaineann le seachtháirgí ainmhithe ag céimeanna difriúla dá láimhseáil feadh an tslabhra ó bhailítear iad go n-úsáidtear iad nó go ndéantar iad a dhiúscairt. Ba chóir go gcuirfí san áireamh sna rialacha na rioscaí don chomhshaol a bheadh ann le linn na n-oibríochtaí sin. Ba chóir go n-áireofaí i gcreat an Chomhphobail rialacha sláinte maidir le seachtháirgí ainmhithe a chur ar an margadh, a thrádáil laistigh den Chomhphobal agus a allmhairiú, nuair is cuí.(7) Leagtar síos, le Rialachán (CE) Uimh. 1774/2002 ó Pharlaimint na hEorpa agus ón gComhairle an 3 Deireadh Fómhair 2002 lena leagtar síos rialacha sláinte maidir le seachtháirgí ainmhithe nach bhfuil ceaptha mar bhia don duine[7], rialacha an Chomhphobail is infheidhme maidir le seachtháirgí ainmhithe. Bunaithe ar chomhairle eolaíochta, tugadh isteach, leis an Rialachán sin, sraith de rialacha atá dírithe ar shábháilteacht an bhiashlabhra agus an tslabhra beathaithe a chosaint, agus atá comhlántach le reachtaíocht an Chomhphobail maidir le bia agus beatha. Leis na rialacha sin, cuireadh feabhas mór ar an leibhéal cosanta sa Chomhphobal i gcoinne na rioscaí a leanann as seachtháirgí ainmhithe.(8) Le Rialachán (CE) Uimh. 1774/2002, tugadh isteach aicmiú seachtháirgí ainmhithe i dtrí chatagóir de réir mhéid an riosca a bhíonn i gceist. Ceanglaítear ar oibreoirí seachtháirgí ainmhithe de chatagóirí difriúla a choinneáil scartha óna chéile más rud é gur mian leo úsáid a bhaint as seachtháirgí ainmhithe nach gcuireann sláinte an phobail ná sláinte ainmhithe ró-mhór i mbaol, go háirithe más rud é go ndíorthaítear táirgí den sórt sin ó ábhar a bhíonn oiriúnach mar bhia don duine. Leis an Rialachán sin, freisin, tugadh isteach an prionsabal nár chóir ábhar lena mbaineann ard-leibhéal riosca a thabhairt mar bhia d’ainmhithe saothraithe, agus nach dtabharfaí ábhar beatha d’ainmhithe ar ábhar é a dhíorthaítear ó ainmhithe de speiceas an ainmhí sin. De bhun an Rialacháin sin, ní chuirfear sa slabhra beathaithe ach ábhar ó ainmhithe a mbeidh cigireacht tréidliachta déanta air. Ina theannta sin, leagtar síos freisin na rialacha maidir le caighdeáin phróiseála a áirithíonn go laghdaítear na rioscaí.(9) Faoi Airteagal 35(2) de Rialachán (CE) Uimh. 1774/2002, cuirfidh an Coimisiún tuarascáil faoi bhráid Pharlaimint na hEorpa agus na Comhairle faoi na bearta arna nglacadh ag na Ballstáit lena áirithiú go ndéantar an Rialachán sin a chomhlíonadh. Beidh tograí reachtacha ag gabháil leis an tuarascáil, más cuí. Cuireadh an tuarascáil faoina mbráid i nDeireadh Fómhair 2005[8] agus leag béim gur chóir prionsabail Rialachán (CE) Uimh. 1774/2002 a chothabháil. Ina theannta sin, tarraingíodh aird ar na réimsí inar breithníodh go raibh gá le leasuithe ar an Rialachán sin, go háirithe soiléiriú maidir le hinfheidhmeacht na rialacha i ndáil le táirgí críochnaithe, an gaol le reachtaíocht eile de chuid an Chomhphobail agus aicmiú ábhair áirithe. Tacaíonn na torthaí ó shraith de staidéir faisnéise a rinne Oifig Bia agus Tréidliachta an Choimisiúin (FVO) sna Ballstáit in 2004 agus 2005 leis na tátail sin. De réir an FVO tá gá le feabhsuithe maidir le hinrianaitheacht ar shreabhadh seachtháirgí ainmhithe agus maidir le héifeachtacht agus le comhchuibhiú rialuithe oifigiúla.(10) Ghlac an Coiste Stiúrtha Eolaíoch, ar tháinig an tÚdarás Eorpach um Shábháilteacht Bia (EFSA) i gcomharbacht air in 2002, le roinnt tuairimí maidir le seachtháirgí ainmhithe. Léiríonn na tuairimí sin an gá atá le príomhphrionsabail Rialachán (CE) Uimh. 1774/2002 a chothabháil; go háirithe nár chóir go gcuirfí seachtháirgí ainmhithe a dhíorthaítear ó ainmhithe a léirítear, mar thoradh ar chigireacht sláinte, nach bhfuil siad oiriúnach mar bhia don duine, sa slabhra beathaithe. Féadfar, áfach, na seachtháirgí ainmhithe sin a aisghabháil agus a úsáid i dtáirgeadh táirgí teicniúla nó tionsclaíocha faoi choinníollacha sláinte sonraithe.(11) Léiríonn conclúidí Uachtaránacht na Comhairle maidir le tuarascáil an Choimisiúin, arna nglacadh i Nollaig 2005, agus na comhairliúcháin a rinne an Coimisiún ina dhiaidh sin, gur chóir na rialacha a leagtar síos i Rialachán (CE) Uimh. 1774/2002 a fheabhsú. Ba chóir príomhchuspóirí na rialacha maidir le seachtháirgí ainmhithe, eadhon rialú rioscaí do shláinte an phobail agus do shláinte ainmhithe agus cosaint shábháilteacht an bhiashlabhra agus an tslabhra beathaithe a leagan síos go soiléir. Ba chóir, le forálacha an Rialacháin seo, go bhféadfaí na cuspóirí sin a chomhlíonadh.(12) Ba chóir go mbeadh feidhm ag na rialacha a bhaineann le seachtháirgí ainmhithe a leagtar síos sa Rialachán seo maidir le táirgí nach féidir a úsáid mar bhia don duine faoi reachtaíocht an Chomhphobail, go háirithe nuair nach gcomhlíonann siad reachtaíocht sláinteachais bia (seachtháirgí ainmhithe “de réir an dlí”). Ach ba chóir go mbeadh feidhm ag na rialacha sin freisin maidir le táirgí a chomhlíonann rialacha áirithe ionas go bhféadfaí iad a úsáid mar bhia don duine, fiú amháin más rud é gur chun críocha eile iad ar deireadh (seachtháirgí ainmhithe “de rogha”).(13) Ina theannta sin, d’fhonn cosc a chur le rioscaí a d’eascródh ó ainmhithe fiáine, ba chóir go mbeadh conablaigh nó páirteanna de chonablaigh ainmhithe den sórt sin a mbeadh amhras ann iad a bheith ionfhabhtaithe le galar in-tarchurtha faoi réir na rialacha a leagtar síos sa Rialachán seo. Níor chóir, agus an méid sin á áireamh, go dtabharfaí le tuiscint go mbeadh oibleagáid ann coirp ainmhithe fiáine básaithe nó ainmhithe fiáine a dhéantar a fhiach ina ngnáthóg nádúrtha a bhailiú agus a dhiúscairt. Más rud é go gcloítear le dea-chleachtais fhiaigh, féadfar inní agus páirteanna eile de choirp géim fiáine a dhiúscairt ar shlí shábháilte ar an láthair. Níor chóir go mbeadh seachtháirgí ó ghéim á fhiach faoi réir fhorálacha an Rialacháin seo ach a mhéid a bhíonn feidhm ag reachtaíocht sláinteachais bia i gcás géim den sórt sin a chur ar an margadh agus go mbíonn baint ag oibríochtaí a dhéantar i mbunaíochtaí ina láimhseáiltear géim leis.(14) Ba chóir go mbeadh feidhm ag na rialacha a leagtar síos sa Rialachán seo i ndáil le seachtháirgí ainmhithe a dhíorthaítear ó ainmhithe uiscí cé is moite d'ábhar as árthaí a oibríonn faoi reachtaíocht sláinteachais bia an Chomhphobail, seachas ábhar ar léir go ngabhann riosca galair leis.(15) Tá sé cuí na hainmhithe atá le haicmiú mar pheataí a shoiléiriú sa Rialachán seo, ionas nach n-úsáidfear seachtháirgí a dhíorthaítear ó ainmhithe den sórt sin i mbeathú ainmhithe saothraithe. Go háirithe, ba chóir go nglacfaí mar pheataí na speicis a liostaítear in Iarscríbhinn I a ghabhann le Rialachán (CE) Uimh. 998/2003 ó Pharlaimint na hEorpa agus ón gComhairle an 26 Bealtaine 2003 maidir le ceanglais sláinte ainmhithe is infheidhme i ndáil le gluaiseachtaí neamhthráchtála peataí ainmhithe[9].(16) Ar mhaithe le comhchuibheas i ndáil le reachtaíocht an Chomhphobail, ba chóir go mbainfí úsáid, sa Rialachán seo, as na sainmhínithe a leagtar amach i Rialachán (CE) Uimh. 999/2001 ó Pharlaimint na hEorpa agus ón gComhairle an 22 Bealtaine 2001 lena leagtar síos rialacha maidir le heinceifileapaití spúinseacha in-tarchurtha áirithe a chosc, a rialú agus a dhíothú[10]. Ba chóir go ndéanfaí an tagairt do Threoir 86/609/CEE ón gComhairle an 24 Samhain 1986 maidir le comhfhogasú dhlíthe, rialacháin agus fhorálacha riaracháin na mBallstát maidir le cosaint ainmhithe a úsáidtear chun críocha turgnamhacha agus ar chúiseanna eolaíochta eile[11] a shoiléiriú.(17) Ar mhaithe le comhchuibheas i ndáil le reachtaíocht an Chomhphobail, ba chóir go mbainfí úsáid, sa Rialachán seo, as an sainmhíniú ar ainmhí uiscí in Airteagal 3(1)(e) de Threoir 2006/88/CE an 24 Deireadh Fómhair 2006 maidir le ceanglais sláinte ainmhithe i ndáil le hainmhithe dobharshaothraithe agus a dtáirgí, agus maidir le galair áirithe in ainmhithe dobharshaothraithe a chosc agus a rialú[12].(18) Sonraítear i dTreoir 1999/31/CE ón gComhairle an 26 Aibreán 1999 maidir le líonadh talún le dramhaíl[13] na coinníollacha maidir le cead a eisiúint do líonadh talún. Ba chóir go ndéanfadh an Rialachán seo foráil do dhiúscairt seachtháirgí ainmhithe trí líonadh talún a mbeidh cead den sórt sin eisithe ina leith .(19) I gcomhréir leis an Rialachán seo ba chóir gur ar oibreoirí a bheadh an phríomhfhreagracht maidir le dul i mbun oibríochtaí. Ag an am céanna, éilíonn leas an phobail ó thaobh rioscaí do shláinte an phobail agus do shláinte ainmhithe a chosc go mbeadh córas bailithe agus diúscartha bunaithe lena áirithiú go ndéanfar seachtháirgí ainmhithe nach bhféadfar a úsáid, nó nach ndéanfar a úsáid ar chúiseanna eacnamaíocha, a dhiúscairt ar shlí shábháilte. Ba chóir go gcuirfeadh Ballstáit acmhainní leordhóthanacha ar fáil don infreastruchtúr atá riachtanach chun na críche sin agus ba chóir dóibh a áirithiú go n-oibreodh sé gan tuisle. Ba chóir go gcuirfeadh raon feidhme an chórais bailithe agus diúscartha méid iarbhír na seachtháirgí ainmhithe a fhabhraítear i mBallstát áirithe san áireamh. Ba chóir go léireodh sé freisin, ar bhonn réamhchúraim, an gá le hacmhainneacht diúscartha níos leithne i gcás mór-ráigeanna de ghalair in-tarchurtha nó i gcás teipeanna teicniúla sealadacha i saoráid diúscartha a bheadh ann cheana. Ba chóir go mbeadh cead ag Ballstáit comhoibriú lena chéile agus le tríú tíortha ar choinníoll go gcomhlíontar cuspóirí an Rialacháin seo.(20) D’fhonn ard-leibhéal cosanta a áirithiú i ndáil le sláinte an phobail agus sláinte ainmhithe, ba chóir do Bhallstáit leanúint leis na bearta is gá a chur i bhfeidhm chun cosc a chur ar sheachtháirgí ainmhithe a choinsíniú ó limistéar nó ó bhunaíochtaí srianta, go háirithe i gcás ráige de ghalar a liostaítear i dTreoir 92/119/CEE ón gComhairle an 17 Nollaig 1992 lena ndéantar bearta ginearálta Comhphobail a thabhairt isteach maidir le galair áirithe ainmhithe a rialú agus bearta sonracha i ndáil le galar saicíneach muc[14].(21) Ba chóir gur i mbunaíochtaí a mbíonn ceadú faighte acu roimh ré ón údarás inniúil maidir le seachtháirgí ainmhithe a mbíonn mórchuid riosca ag gabháil leo do shláinte an phobail agus do shláinte ainmhithe a rachfaí i mbun oibríochtaí den sórt sin, agus iontu sin amháin. Ba chóir go mbeadh feidhm ag an gcoinníoll sin, go háirithe, i gcás cniog-chlós agus gléasraí eile ina ndéantar seachtháirgí ainmhithe neamhchóireáilte a láimhseáil agus a phróiseáil. Ba chóir go gceadófaí seachtháirgí ainmhithe a bhaineann le níos mó ná catagóir amháin a láimhseáil sa bhunaíocht chéanna ar choinníoll go ndéantar tras-éilliú a chosc. Ba chóir go gceadófaí, ina theannta sin, na coinníollacha seo a leasú má eascraíonn an oiread ábhair le diúscairt agus le próiseáil de bharr mhór-ráige de ghalar, ar an gcoinníoll go n-áiritheofar nach leanfaidh iomadú ar rioscaí galair as an úsáid shealadach faoi choinníollacha leasaithe den sórt sin.(22) Ina theannta sin, níor chóir go mbeadh gá le ceaduithe den sórt sin i ndáil le gléasraí agus bunaíochtaí ina ndéantar ábhair áirithe shábháilte a phróiseáil nó a láimhseáil amhail táirgí a dhéantar a phróiseáil an oiread is nach gcuireann siad sláinte an phobail ná sláinte ainmhithe i mbaol a thuilleadh. Ba chóir go mbeadh gléasraí agus bunaíochtaí den sórt sin cláraithe le go gceadófaí sreabhadh ábhair a rialú go hoifigiúil agus a inrianaitheacht a áirithiú. Níor chóir, go háirithe, go n-éileofaí ar na gléasraí sin atá ceadaithe nó cláraithe faoi Rialachán (CE) Uimh 183/2005 ó Pharlaimint na hEorpa agus ón gComhairle an 12 Eanáir 2005 lena leagtar síos ceanglais maidir le sláinteachas beatha[15] ach clárú faoin Rialachán seo amháin.(23) Ba chóir go gceadófaí gléasraí agus bunaíochtaí tar éis eolas a chur faoi bhráid an údaráis inniúil a léiríonn go gcomhlíonfar na ceanglais maidir le hinfreastruchtúr agus oibriú an ghléasra nó na bunaíochta i gcomhréir leis an Rialachán seo, ionas go ndéanfar rioscaí do shláinte an phobail agus do shláinte ainmhithe a eascraíonn ón bpróiseas a imshrianadh ar shlí leordhóthanach. Ba chóir go ndéanfadh an t-údarás inniúil seiceálacha chun comhlíonadh na gceanglas sin a fhíorú.(24) Níor chóir go n-éileofaí go gceadófaí gléasraí agus bunaíochtaí a bhfuil a n-oibríochtaí ceadaithe cheana féin i gcomhréir le reachtaíocht an Chomhphobail maidir le sláinteachas bia agus sláinteachas beatha faoin Rialachán seo, ós rud é go gcuirtear cuspóirí an Rialacháin seo san áireamh cheana féin i gcás ceaduithe faoin reachtaíocht Comhphobail seo.(25) Ba chóir seachtháirgí ainmhithe a aicmiú i dtrí chatagóir ina léirítear leibhéal an riosca do shláinte an phobail agus do shláinte ainmhithe a bhaineann leo, ar bhonn measúnuithe riosca. Cé nár chóir ábhar lena mbaineann riosca ard a úsáid ach do chríocha lasmuigh den bhiashlabhra, ba chóir ábhar lena mbaineann riosca níos ísle a cheadú faoi choinníollacha sábháilte.(26) D’fhéadfadh forbairt próiseas lena gcuirfí deireadh le rioscaí do shláinte an phobail nó do shláinte ainmhithe nó a dhéanfadh iad a íoslaghdú leanúint as dul chun cinn in eolaíocht agus i dteicneolaíocht. Ba chóir go bhféadfaí leasuithe a dhéanamh ar liostaí na n-ábhar a leagtar amach sa Rialachán seo, chun dul chun cinn den sórt sin a chur san áireamh. Ba chóir don fhoras eolaíochta cuí, amhail an EFSA, an Ghníomhaireacht Leigheasra Eorpach nó an Coiste Eolaíoch um Tháirgí Tomhaltais measúnú riosca a dhéanamh, ag brath ar an gcineál ábhair a bhfuil a rioscaí le measúnú, sula ndéanfaí aon leasuithe den sórt sin, agus i gcomhréir le prionsabail ghinearálta reachtaíochta Comhphobail atá dírithe ar leibhéal ard cosanta a áirithiú do shláinte an phobail agus do shláinte ainmhithe. Ba chóir, áfach, go mbeadh sé soiléir nuair a dhéantar ábhair as catagóirí éagsúla a mheascadh gur chóir an meascán a láimhseáil i gcomhréir leis na caighdeáin atá leagtha síos do chion an mheascáin a bhaineann leis an gcatagóir lena mbaineann an riosca is mó.(27) Mar gheall ar an riosca ard do shláinte an phobail, níor chóir ábhar as a bhféadfadh riosca maidir le heinceifileapaite spúinseach in-tarchurtha (TSE) eascairt a úsáid, go háirithe, do bheatha. Ba chóir go mbeadh an srian sin infheidhme maidir le hainmhithe fiáine trína bhféadfaí galar teagmhálach a tharchur. Ba chóir go mbeadh an srian ar ábhar a thabhairt mar bheatha as a bhféadfadh riosca TSE eascairt gan dochar do na rialacha beathaithe a leagtar síos i Rialachán (CE) Uimh. 999/2001.(28) Tá sé mídhleathach substaintí agus táirgí áirithe a úsáid, faoi Rialachán (CEE) Uimh. 2377/90 ón gComhairle an 26 Meitheamh 1990 lena leagtar síos nós imeachta Comhphobail maidir le huasteorainneacha iarmhair do tháirgí íocshláinte tréidliachta in earraí bia de bhunadh ainmhíoch a bhunú[16] agus faoi Threoir 96/22/CE ón gComhairle an 29 Aibreán 1996 a bhaineann le toirmeasc ar shubstaintí áirithe a ngabhann gníomhaíocht hormónach nó thíreastatach leo, agus ar bhéite-agónaithe, a úsáid i bhfeirmeoireacht stoic[17]. Chomh maith leis sin, leagtar síos rialacha breise i dTreoir 96/23/CE ón gComhairle an 29 Aibreán 1996 maidir le bearta chun monatóireacht a dhéanamh ar shubstaintí áirithe agus a n-iarmhair in ainmhithe beo agus i dtáirgí ainmhithe[18]. Leagtar rialacha síos freisin i dTreoir 96/23/CE atá infheidhme i gcás go ndéantar a shuíomh go bhfuil iarmhair de shubstaintí údaraithe nó d'ábhar salaithe a sháraíonn leibhéil cheadaithe áirithe i láthair. D’fhonn comhchuibheas reachtaíochta Comhphobail a áirithiú, ba chóir táirgí de bhunadh ainmhíoch ina n-aimsítear substaintí a sháraíonn Rialachán (CEE) Uimh. 2377/90 agus Treoracha 96/22/CE agus 96/23/CE a aicmiú mar ábhar Chatagóir 1 nó ábhar Chatagóir 2, de réir mar is cuí, ag féachaint don riosca a bhaineann leo don bhiashlabhra agus don slabhra beathaithe.(29) Níl gá le haoileach agus le hábhar ó chonair an díleá a dhiúscairt, ar choinníoll go n-áiritheofar le cóireáil cheart nach ndéanfar galair a tharchur agus iad á gcur amach ar an talamh. Níor chóir seachtháirgí ó ainmhithe a fhaigheann bás ar an bhfeirm ná ó ainmhithe a mharaítear chun galair, ach amháin TSEanna, a dhíothú a úsáid sa slabhra beathaithe. Ba chóir go mbeadh feidhm freisin ag an srian sin maidir le seachtháirgí ainmhithe allmhairithe a ligtear isteach sa Chomhphobal, cé nach gcomhlíonann siad reachtaíocht Comhphobail arna n-iniúchadh ag pointe teorann an Chomhphobail, agus ar tháirgí nach gcomhlíonann na ceanglais is infheidhme le linn seiceálacha a dhéantar laistigh den Chomhphobal.(30) Ón dáta ar tháinig Rialachán (CE) Uimh. 1774/2002 i bhfeidhm, déanann aicmiú mainneachtana seachtháirgí ainmhithe áirithe mar ábhar Chatagóir 2 na húsáidí a d’fhéadfadh a bheith acu a theorannú go mór, cé nach gá go mbíonn sé sin comhréireach leis na rioscaí a bhíonn i gceist. Chuige sin, ba chóir na seachtháirgí ainmhithe sin a athaicmiú mar ábhar Chatagóir 3, le go bhféadfaí iad a úsáid chun críocha beathaithe áirithe. Maidir le haon seachtháirgí ainmhithe eile nach liostaítear faoi cheann de na trí chatagóir, ba chóir an t-aicmiú mainneachtana mar ábhar Chatagóir 2 a chothabháil ar chúiseanna réamhchúraim, go háirithe chun eisiamh ginearálta ábhair den sórt sin ón slabhra beathaithe d'ainmhithe saothraithe a dhaingniú.(31) Cuirtear an dualgas príomha maidir le reachtaíocht Comhphobail a chomhlíonadh, a bhfuil sé mar aidhm léi sláinte an phobail agus sláinte ainmhithe a chosaint, ar oibreoirí gnólachtaí bia le reachtaíocht eile a tháinig i bhfeidhm tar éis Rialachán (CE) Uimh. 178/2002 ó Pharlaimint na hEorpa agus ón gComhairle an 28 Eanáir 2002 ag leagan síos phrionsabail agus cheanglais ghinearálta dhlí an bhia, ag bunú an Údaráis Eorpaigh um Shábháilteacht Bia agus ag leagan síos nósanna imeachta i gcúrsaí sábháilteachta bia[19], eadhon Rialachán (CE) Uimh. 852/2004 ó Pharlaimint na hEorpa agus ón gComhairle an 29 Aibreán 2004 maidir le sláinteachas earraí bia[20] agus Rialachán (CE) Uimh. 853/2004 ó Pharlaimint na hEorpa agus ón gComhairle an 29 Aibreán 2004 lena leagtar síos rialacha sonracha sláinteachais le haghaidh bia de bhunadh ainmhíoch[21], agus dá bhfuil Rialachán (CE) Uimh. 1774/2002 comhlántach. Ag teacht leis an reachtaíocht sin, ba chóir go mbeadh oibreoirí a dhéanann gníomhaíochtaí faoin Rialachán seo freagrach go príomha, freisin, as comhlíonadh an Rialacháin seo a áirithiú. Ba chóir an oibleagáid bhunúsach faoi seach ar oibreoirí den sórt sin i ndáil le comhlíonadh an Rialacháin seo a áirithiú, a shoiléiriú agus a shonrú tuilleadh maidir leis an tslí a ndéanfar inrianaitheacht a áirithiú, amhail seachtháirgí ainmhithe a bhailiú agus a dháileadh ar leithligh.(32) Tá córas féinseiceálacha riachtanach lena áirithiú go ndéanfar ceanglais an Rialacháin seo a chomhall laistigh de ghléasra nó de bhunaíocht. Baineann tábhacht tháscach le féinseiceálacha a bheith á bhfeidhmiú i gceart i ndáil le seiceálacha arna ndéanamh ag an údarás inniúil. Ba chóir féinseiceálacha a dhéanamh trí chóras bunaithe ar na prionsabail a bhaineann le hanailís ar ghuais agus ar phointí rialúcháin criticiúla (HACCP) i ngléasraí ina ndéantar seachtháirgí ainmhithe a phróiseáil, amhail cniog-chlóis, i ngléasraí ina ndéantar seachtháirgí ainmhithe a chlaochlú go bithghás nó go múirín agus i ngléasraí ina ndéantar níos mó ná catagóir amháin de sheachtháirgí ainmhithe a láimhseáil, amhail gléasraí ina ndéantar amhábhar de chuid dhá chatagóir a stóráil. Níor chóir go mbeadh sampláil táirgí chun comhlíonadh caighdeán Comhphobail a sheiceáil, amhail critéir mhicribhitheolaíochta, éigeantach maidir le táirgí atá le loscadh, le comhloscadh nó le diúscairt ar an láthair chéanna, de bhrí go bhfuil deireadh á chur le rioscaí a d’fhéadfadh a bheith ann gan an táirge a bheith á chur ar an margadh.(33) Níor chóir seachtháirgí ainmhithe a úsáid ach amháin má dhéantar na rioscaí do shláinte an phobail agus do shláinte ainmhithe a íoslaghdú le linn a bpróiseála agus táirgí a mhonaraítear ar bhonn seachtháirgí ainmhithe á gcur ar an margadh. Mura bhfuil an rogha seo ar fáil, ba chóir na seachtháirgí a dhiúscairt faoi choinníollacha sábháilte. Ba chóir na roghanna maidir le seachtháirgí ainmhithe de chuid na gcatagóirí éagsúla a shoiléiriú i gcomhchuibheas le reachtaíocht eile an Chomhphobail.(34) Ba chóir seachtháirgí ainmhithe agus táirgí díorthaithe a dhiúscairt i gcomhréir le reachtaíocht comhshaoil a bhaineann le líonadh talún agus le dramhaíl a loscadh. D’fhonn comhchuibheas a áirithiú, ba chóir go rachfaí i mbun loiscthe i gcomhréir le Treoir 2000/76/CE ó Pharlaimint na hEorpa agus ón gComhairle an 4 Nollaig 2000 maidir le dramhaíl a loscadh[22]. Tá comhloscadh dramhaíola – mar oibríocht aisghabhála nó diúscartha – faoi réir coinníollacha comhchosúla maidir le ceadú agus oibriú mar loscadh dramhaíola, go háirithe maidir le luachanna teorann astaíochtaí aeir, sceitheadh fuíolluisce agus iarmhair, ceanglais rialaithe, ceanglais mhonatóireachta agus ceanglais tomhais. Dá bhíthin sin, ba chóir go gceadófaí comhloscadh díreach na dtrí chatagóir ábhar gan próiseáil a dhéanamh roimh ré.(35) Ba chóir úsáid seachtháirgí ainmhithe nó táirgí díorthaithe mar bhreosla sa phróiseas dócháin a údarú agus ní oibríocht diúscartha dramhaíola atá ann. Ba chóir, áfach, go rachfaí i mbun úsáide den sórt sin faoi choinníollacha lena ndéanfaí cosaint shláinte an phobail agus shláinte ainmhithe a áirithiú, chomh maith leis na caighdeáin chomhshaoil chuí.(36) Éilíonn comhchuibheas reachtaíocht an Chomhphobail go bhféadfar ábhar a chuirtear faoi phróiseas díthoscainithe a shainítear i gcomhréir le Treoir 2002/32/CE ó Pharlaimint na hEorpa agus ón gComhairle an 7 Bealtaine 2002 maidir le substaintí míchuibhiúla i mbeatha ainmhithe[23] a úsáid freisin chun críocha beathaithe.(37) Ba chóir go bhforálfaí, leis an Rialachán seo, go bhféadfaí paraiméadair a leagan síos le haghaidh modhanna próiseála maidir le fad ama, teocht agus brú le haghaidh seachtháirgí ainmhithe, go háirithe do na modhanna dá dtagraítear anois mar mhodhanna 2 go 7 faoi Rialachán (CE) Uimh. 1774/2002.(38) Ba chóir sliogáin ó shliogiasc a bhfuil na fíocháin bhoga nó an t-iasc bainte astu a eisiamh ó raon feidhme an Rialacháin. De bharr na gcleachtas éagsúil atá sa Chomhphobal maidir le fíochán bog nó iasc den sórt sin a bhaint as sliogáin, ba chóir go bhféadfaí sliogáin a úsáid nach bhfuil an fíochán bog nó an t-iasc go léir bainte astu, ar choinníoll nach leanfadh eascairt riosca do shláinte an phobail agus do shláinte ainmhithe as úsáid den sórt sin. D’fhéadfadh treoracha maidir le dea-chleachtas ag leibhéal an Chomhphobail nó ag an leibhéal náisiúnta cuidiú le heolas a scaipeadh maidir le coinníollacha cearta faoina bhféadfaí dul i mbun úsáide den sórt sin.(39) Ag féachaint don riosca teoranta do shláinte an phobail agus do shláinte ainmhithe a eascraíonn ó tháirgí den sórt sin, ba chóir go mbeadh an t-údarás inniúil in ann ullmhú ullmhóidí bithdhinimiciúla agus a n-úsáid ar an talamh a údarú, ar bhonn ábhar Chatagóir 2 agus ábhar Chatagóir 3, dá dtagraítear i Rialachán (CE) Uimh. 2092/91 ón gComhairle an 24 Meitheamh 1991 maidir le táirgeadh orgánach táirgí talmhaíochta agus sonraí ag tagairt dó ar tháirgí talmhaíochta agus earraí bia[24].(40) Baineann bealaí tairbhiúla maidir le fuinneamh a ghiniúint le teicneolaíochtaí núíosacha atáthar á bhforbairt ar bhonn seachtháirgí ainmhithe nó bealaí chun táirgí den sórt sin a dhiúscairt ar shlí shábháilte. D’fhonn ascnamh gaolmhar in eolaíocht agus i dteicneolaíocht a chur san áireamh, ba chóir teicneolaíochtaí den sórt sin a údarú mar mhodhanna malartacha chun seachtháirgí ainmhithe a dhiúscairt tríd an gComhphobal. Má bhíonn próiseas teicneolaíochta forbartha ag duine aonair ba chóir go ndéanfadh EFSA iarratas, arna sheiceáil ag an údarás inniúil, a scrúdú sula ndéanfaí údarú den sórt sin a dheonú lena áirithiú go ndéanfar poitéinseal laghdaithe riosca an phróisis a mheasúnú.(41) Tá sé cuí soiléiriú a dhéanamh ar na ceanglais is infheidhme maidir le seachtháirgí ainmhithe agus táirgí díorthaithe atá beartaithe chun críocha beathaithe agus leasacháin orgánacha agus feabhsaithe ithreach a chur ar an margadh le cosaint an bhiashlabhra agus an tslabhra beathaithe a áirithiú. Níor chóir ach ábhar Chatagóir 3 a úsáid chun críocha beathaithe. D’fhéadfadh leasacháin a bheadh táirgthe ar bhonn seachtháirgí ainmhithe difear a dhéanamh do shábháilteacht an bhiashlabhra agus an tslabhhra beathaithe. Sa chás go mbíonn siad déanta as ábhar próitéineach ba chóir comhpháirt, amhail substaint neamhorgánach nó do-dhíleáite, a chur leis lena n-úsáid dhíreach chun críocha beathaithe a chosc.(42) Leagtar síos le Rialachán (CE) Uimh. 1523/2007 ó Pharlaimint na hEorpa agus ón gComhairle an 11 Nollaig 2007 lena dtoirmisctear fionnadh cat agus fionnadh madraí agus táirgí a bhfuil fionnadh den sórt sin iontu a chur ar an margadh ná a allmhairiú nó a onnmhairiú ón gComhphobal[25] toirmeasc ginearálta ar fhionnadh cat agus fionnadh madraí agus ar tháirgí a bhfuil fionnadh den sórt sin iontu a chur ar an margadh ná a allmhairiú nó a onnmhairiú. Níor chóir go ndéanfadh an toirmeasc sin difear, áfach, don oibleagáid faoin Rialachán seo maidir le seachtháirgí ainmhithe ó chait agus ó mhadraí, lena n-áirítear fionnadh, a dhiúscairt.(43) Éilíonn cur chun cinn na heolaíochta agus an taighde úsáid seachtháirgí ainmhithe as gach catagóir, uaireanta i gcainníochtaí faoi bhun scála na malartuithe tráchtála. Le hallmhairiú agus úsáid ábhair den sórt sin a éascú, ba chóir go mbeadh an t-údarás inniúil ábalta na coinníollacha d’oibríochtaí den sórt sin a shocrú ar bhonn cásanna sonracha. Ba chóir coinníollacha comhchuibhithe a leagan síos má bhíonn gníomh ag leibhéal Comhphobail riachtanach.(44) Tá forálacha mionsonraithe i Rialachán (CE) Uimh. 1774/2002 a cheadaíonn, trí mhaolú, ábhar Chatagóir 2 agus ábhar Chatagóir 3 a thabhairt mar bheatha d’ainmhithe áirithe amhail ainmhithe i zúnna. Ba chóir forálacha comhionanna a leagan síos sa Rialachán seo agus anuas air sin go bhféadfaí rialacha mionsonraithe a leagan síos le haon riosca a d’fhéadfadh a bheith ann do shláinte ainmhithe nó do shláinte an phobail a rialú.(45) Ceadaíonn Rialachán (CE) Uimh. 1774/2002 ábhar Chatagóir 1 a thabhairt mar bheatha do speicis éan neicreafagach atá i mbaol agus ina ngnáthóg nádúrtha. Le huirlis leordhóthanach do chaomhnú na speiceas sin a sholáthar, ba chóir go leanfaí leis an gcleachtas beathaithe sin a cheadú faoin Rialachán seo, i gcomhréir le coinníollacha arna leagan síos chun scaipeadh galar a chosc.(46) D’fhéadfaí glacadh i gcásanna áirithe le seachtháirgí ainmhithe neamhphróiseáilte a adhlacadh nó a dhó, go háirithe ainmhithe marbha, agus go háirithe i limistéir iargúlta, nó i gcásanna rialaithe galair a éilíonn go ndéanfaí diúscairt éigeandála ar na hainmhithe a mharaítear mar bheart chun rialú a dhéanamh ar ráig de ghalar in-tarchurtha tromchúiseach. D’fhéadfadh acmhainneacht na gcniog-chlós nó na loisceoirí laistigh de réigiún nó de Bhallstát a bheith ina fhachtóir teorannaithe ar shlí eile maidir le galar a rialú.(47) Ba chóir an maolú atá ann faoi láthair maidir le seachtháirgí ainmhithe neamhphróiseáilte a adhlacadh agus a dhó a shíneadh chuig limistéir nach féidir a shroicheadh go praiticiúil nó a chuirfeadh sláinte agus sábháilteacht an phearsanra bailithe i mbaol. Léiríonn an taithí a fuarthas le cur i bhfeidhm Rialachán (CE) Uimh. 1774/2002 go bhféadfaí, in imthosca eisceachtúla den sórt sin, glacadh le diúscairt trí dhó nó trí adhlacadh ar an láthair chun diúscairt thapa ainmhithe a áirithiú agus chun iomadú rioscaí galair a sheachaint. Ba chóir go mbeadh teorainn le méid foriomlán na limistéar iargúlta i mBallstát lena áirithiú go gcomhallfar an oibleagáid ghinearálta maidir le córas diúscartha ceart a chomhlíonann na rialacha atá leagtha síos sa Rialachán seo.(48) Ba chóir go gceadófaí do bhunaíochtaí nach láimhseálann ach cainníochtaí beaga de sheachtháirgí ainmhithe nach gcuireann sláinte ainmhithe ná sláinte an phobail i mbaol seachtháirgí den sórt sin a dhiúscairt ar shlí eile seachas trí dhiúscairt i gcomhréir leis an Rialachán seo, faoi mhaoirseacht oifigiúil.(49) Ba chóir go mbeadh na gníomhartha a d’fhéadfadh an t-údarás inniúil a ghlacadh sonraithe le linn dó a bheith ag déanamh rialú oifigiúil chun deimhneacht dhlíthiúil a áirithiú, go háirithe maidir le hoibríochtaí a chur ar fionraí nó iad a bhriseadh go buan.(50) Bíonn tiomantais airgeadais agus tiomantais eile i gceist i ndáil le hoibleagáid na mBallstát infreastruchtúr diúscartha leordhóthanach a bhunú. Lena áirithiú go bhféadfaidh Ballstáit rialú a dhéanamh ar an gcainníocht ábhair is féidir a thabhairt isteach ina gcríoch lena dhiúscairt ba chóir go ndéanfadh an t-údarás inniúil coinsíniú ábhair den sórt sin isteach ar a chríoch a údarú.(51) Féadfar steiriliú faoi bhrú agus coinníollacha iompair foghabhálacha a fhorchur chun rioscaí a d’fhéadfadh a bheith ann a rialú. Le hinrianaitheacht agus comhoibriú idir údaráis inniúla na mBallstát a bheidh i mbun rialaithe ar an sreabhadh ábhair a áirithiú, ba chóir leas a bhaint as an gcóras TRACES a tugadh isteach le Cinneadh 2004/292/CE ón gCoimisiún an 30 Márta 2004 maidir leis an gcóras TRACES a thabhairt isteach[26] chun eolas a chur ar fáil faoi choinsíniú gach ábhair agus táirge díorthaithe ó oibríochtaí cniog-chlóis i gCatagóir 1 agus i gCatagóir 2 agus próitéin ainmhíoch próiseáilte i gCatagóir 3.(52) Le hiompar coinsíneachtaí trí thríú tíortha atá comharsanach le níos mó ná Ballstát amháin a éascú, ba chóir réimeas speisialta a thabhairt isteach i gcomhair coinsíniú coinsíneachtaí ó chríoch Ballstáit amháin go Ballstát eile trí chríoch tríú tír lena áirithiú, go háirithe, go mbeidh coinsíneachtaí a thiocfaidh isteach arís sa Chomhphobal faoi réir seiceálacha tréidliachta i gcomhréir le Treoir 89/662/CE ón gComhairle an 11 Nollaig 1989 maidir le seiceálacha tréidliachta i dtrádáil laistigh den Chomhphobal d'fhonn an margadh inmheánach a chomhlánú[27].(53) Ar mhaithe le comhleanúnachas i reachtaíocht an Chomhphobail tá gá soiléiriú a dhéanamh ar an ngaol idir na rialacha arna leagan síos sa Rialachán seo agus reachtaíocht an Chomhphobail maidir le dramhaíl. Go háirithe, ba chóir comhleanúnachas a áirithiú leis na toirmisc ar allmhairithe dramhaíola arna leagan síos i Rialachán (CE) Uimh. 1013/2006 ó Pharlaimint na hEorpa agus ón gComhairle an 14 Meitheamh 2006 maidir le loingsiú dramhaíola[28]. Chun éifeachtaí dochracha a d’fhéadfadh a bheith ann don chomhshaol a chosc ba chóir toirmeasc a chur ar onnmhairiú seachtháirgí ainmhithe agus táirgí díorthaithe a bhfuil sé beartaithe iad a dhiúscairt trí loscadh nó trí líonadh talún. Ba chóir cosc a chur freisin ar onnmhairiú seachtháirgí ainmhithe agus táirgí díorthaithe lena n-úsáid i ngléasra bithgháis nó múirínithe chuig tríú tíortha nach bhfuil ina gcomhaltaí den OECD, le hiarmhairtí dochracha a d’fhéadfadh a bheith ann don chomhshaol agus a chuirfeadh sláinte ainmhithe agus sláinte an phobail i mbaol a chosc. Le linn don Choimisiún na forálacha chun maolú a thabhairt ón toirmeasc ar onnmhairiú atá in Airteagal 37 a chur i bhfeidhm, ba chóir go dtabharfadh sé lánurraim ina chinntí do Choinbhinsiún Basel maidir le rialú gluaiseachtaí trasteorann dramhaíolacha guaiseacha agus a ndiúscairt, agus don leasú ar an gCoinbhinsiún sin i gCinneadh III/1 ó Chomhdháil na bPáirtithe, arna dhaingniú ag an gComhphobal Eorpach le Cinntí 93/98/CEE[29] agus 97/640/CE[30] ón gComhairle, faoi seach, agus arna chur chun feidhme le Rialachán (CE) Uimh. 1013/2006.(54) Chomh maith leis sin ba chóir a áirithiú nach ndéanfar seachtháirgí ainmhithe atá measctha nó éillithe le dramhaíl ghuaiseach, mar atá arna liostú i gCinneadh 2000/532/CE ón gCoimisiún an 3 Bealtaine 2000 ag ionadú Chinneadh 94/3/CE lena mbunaítear liosta dramhaíolacha de bhun Airteagal 1(a) de Threoir 75/442/CEE ón gComhairle maidir le dramhaíl agus i dTreoir 94/904/CE ón gComhairle lena mbunaítear liosta de dhramhaíolacha guaiseacha de bhun Airteagal 1(4) de Threoir 91/689/CEE ón gComhairle maidir le dramhaíl ghuaiseach[31], a allmhairiú, a onnmhairiú ná a choinsíniú idir Ballstáit ach i gcomhréir le Rialachán (CE) Uim.1013/2006. Tá sé riachtanach rialacha a leagan síos freisin maidir le hábhar den sórt sin a choinsíniú laistigh de Bhallstát.(55) Ba chóir go mbeadh an Coimisiún ábalta rialuithe a dhéanamh i mBallstáit. Ba chóir rialuithe Comhphobail a dhéanamh i dtríú tíortha i gcomhréir le Rialachán (CE) Uimh. 882/2004 ó Pharlaimint na hEorpa agus ón gComhairle an 29 Aibreán 2004 maidir le feidhmiú rialuithe oifigiúla chun comhlíonadh dlí beatha agus bia, rialacha sláinte ainmhithe agus rialacha leasa ainmhithe a áirithiú[32].(56) Ba chóir go ndéanfaí allmhairiú seachtháirgí ainmhithe agus táirgí díorthaithe isteach sa Chomhphobal agus idirthuras ábhar den sórt sin i gcomhréir leis na rialacha a bheidh chomh dian ar a laghad agus atá na rialacha is infheidhme laistigh den Chomhphobal. Mar mhalairt air sin, d’fhéadfaí na rialacha is infheidhme maidir le seachtháirgí ainmhithe agus táirgí díorthaithe i dtríú tíortha a aithint mar chomhionann leis na rialacha arna leagan síos i reachtaíocht an Chomhphobail. De bharr an riosca a d’fhéadfadh eascairt astu ba chóir go mbeadh sraith rialacha allmhairithe níos simplithe infheidhme maidir le táirgí a bheidh ceaptha d’úsáidí lasmuigh den slabhra beathaithe.(57) Tá reachtaíocht an Chomhphobail a bhaineann le monarú táirgí díorthaithe lena bhfuil sé beartaithe iad a úsáid mar tháirgí cosmaideacha, mar tháirgí íocshláinte nó mar fheistí liachta comhdhéanta de chreat cuimsitheach maidir le táirgí den sórt sin a chur ar an margadh: Treoir 76/768/CEE ón gComhairle an 27 Iúil 1976 maidir le comhfhogasú dhlíthe na mBallstát a bhaineann le táirgí cosmaideacha[33], Treoir 2001/83/CE ó Pharlaimint na hEorpa agus ón gComhairle an 6 Samhain 2001 maidir leis an gcód Comhphobail a bhaineann le táirgí íocshláinte lena n-úsáid ag an duine[34], Treoir 2001/82/CE ó Pharlaimint na hEorpa agus ón gComhairle an 6 Samhain 2001 maidir leis an gcód Comhphobail a bhaineann le táirgí íocshláinte tréidliachta[35], Treoir 90/385/CEE ón gComhairle an 20 Meitheamh 1990 maidir le comhfhogasú dhlíthe na mBallstát a bhaineann le hionchlannáin mhíochaine ghníomhacha[36], Treoir 93/42/CEE ón gComhairle an 14 Meitheamh 1993 maidir le feistí liachta[37] agus Treoir 98/79/CE ó Pharlaimint na hEorpa agus ón gComhairle an 27 Deireadh Fómhair 1998 maidir le feistí liachta diagnóiseacha in vitro [38] ("na Treoracha sonracha"). Ní fhoráiltear, áfach, sna Treoracha sonracha maidir le táirgí cosmaideacha agus feistí liachta do chosaint in aghaidh rioscaí do shláinte ainmhithe. I gcásanna den sórt sin, ba chóir go mbeadh feidhm ag an Rialachán seo maidir leis na rioscaí sin agus ba chóir go bhféadfaí bearta cosanta a ghlacadh i gcomhréir le Rialachán (CE) Uimh. 178/2002.(58) Ba chóir go mbeadh seachtháirgí ainmhithe nó táirgí díorthaithe a sholáthraítear mar ábhar nó mar chomhábhair le haghaidh táirgí díorthaithe den sórt sin a mhonarú faoi réir cheanglais na dTreoracha sonracha, a mhéid is a leagann siad síos rialacha a rialaíonn rioscaí do shláinte an phobail agus do shláinte ainmhithe. Tá ábhar tosaigh de bhunadh ainmhíoch a d’fhéadfaí a úsáid chun na táirgí díorthaithe dá dtagraítear a mhonarú á rialáil leis na Treoracha sonracha sin cheana féin agus déantar coinníollacha áirithe a fhorchur lena áirithiú go gcosnófar sláinte an phobail agus sláinte ainmhithe. Déantar, go háirithe, ábhar Chatagóir 1 agus ábhar Chatagóir 2 a eisiamh mar chuid de chomhdhéanamh táirge chosmaidigh le Treoir 76/768/CEE ón gComhairle agus cuirtear de cheangal ar mhonaróirí dea-chleachtais monaraíochta a chur i bhfeidhm. Tugtar sonraíochtaí mionsonraithe isteach le Treoir 2003/32/CE ón gCoimisiún an 23 Aibreán 2003[39] i ndáil le feistí liachta a mhonaraítear ag úsáid fíochán de bhunadh ainmhíoch.(59) Ba chóir, áfach, go mbeadh feidhm ag an Rialachán seo i gcás nach bhfuil na coinníollacha sin leagtha síos fós sna Treoracha sonracha nó i gcás nach gclúdaítear rioscaí áirithe do shláinte an phobail agus do shláinte ainmhithe leo.(60) D’fhonn inrianaitheacht a áirithiú, ba chóir d’oibreoirí oibríochtaí, ina mbíonn amhábhar den sórt a dhíorthaítear ó ainmhithe á úsáid, a thabhairt le fios don údarás inniúil, ionas go bhféadfaidh na húdaráis, atá freagrach as sláinte an phobail agus sláinte ainmhithe a chosaint, idiragairt a dhéanamh i gcás aon mhainneachtana i ndáil leis na rialacha a leagtar síos leis an Rialachán seo a chomhlíonadh.(61) Ní théann táirgí díorthaithe áirithe isteach sa bhiashlabhra ná ní chuirtear amach ar thalamh iad ar a mbíonn ainmhithe saothraithe ar féarach nó ar a ngearrtar luibhre chun críche beathaithe. Áirítear ar tháirgí díorthaithe den sórt sin táirgí le haghaidh úsáidí teicniúla, amhail seithí cóireáilte do tháirgeadh leathair, olann phróiseáilte don tionscal teicstíle, táirgí cnámh le haghaidh gliú agus ábhar próiseáilte a bheartaítear a úsáid i mbeatha do pheataí. Ba chóir go gceadófaí d’oibreoirí táirgí den sórt sin a chur ar an margadh ar choinníoll go ndíorthaítear iad ó amhábhar nach n-éilíonn aon chóireáil nó go n-áirithítear rialú riosca leordhóthanach leis an gcóireáil nó le húsáid deiridh an ábhair chóireáilte.(62) Féadfar foráil a dhéanamh freisin le rialacha Comhphobail nach mbainfidh aon cheanglais le táirgí den sórt sin a chur ar an margadh nuair is ceart sin de bharr easnaimh riosca, go háirithe nuair a fhéadfar pointe deiridh sa slabhra monaraíochta a chinneadh agus nach mbeidh aon riosca suntasach ag baint leis an ábhar a thuilleadh dá thoradh sin.(63) Faoi Rialachán (CE) Uimh. 1774/2002, tá táirgí ar leith, go háirithe guanó, seithí ar leith a chuirtear trí fhoirmeacha cóireála éagsúla amhail súdaireacht, agus bua-chomharthaí géim áirithe, díolmhaithe ó cheanglais an Rialacháin sin. Ba chóir go bhforálfaí do dhíolúintí comhchosúla le bearta cur chun feidhme, mar a dhéantar i gcás táirgí olacheimiceacha. Ba chóir, áfach, go leanfaí ag éileamh ar oibreoirí a mbíonn ábhar Chatagóir 1 agus ábhar Chatagóir 2 á láimhseáil acu chun beatha do pheataí a mhonarú ceadú a fháil d’fhonn leibhéal leordhóthanach cosanta maidir leis an slabhra beathaithe a chothabháil.(64) Maidir le hearnálacha eacnamaíochta a bhaineann leis an Rialachán, is féidir leis a bheith ina uirlis úsáideach, treoracha i ndáil le dea-chleachtas a scaipeadh agus a úsáid ag leibhéal an Chomhphobail agus ag an leibhéal náisiúnta, chun cur leis an eolas faoin Rialachán seo agus chun ionstraimí praiticiúla oiriúnacha a fhorbairt d’fheidhmiú an Rialacháin seo.(65) Léiríodh mainneachtainí áirithe i roinnt Ballstát maidir le comhlíonadh na rialacha a leagtar síos le Rialachán (CE) Uimh. 1774/2002. Dá réir sin, chomh maith le dianfhorghníomhú na rialacha sin, teastaíonn smachtbhannaí coiriúla agus eile in aghaidh oibreoirí nach mbíonn na rialacha sin á gcomhlíonadh acu. Dá bhrí sin, tá sé riachtanach go leagfaidh Ballstáit rialacha síos i ndáil le pionóis is infheidhme maidir le sáruithe ar an Rialachán seo.(66) Ós rud é nach bhféadfaidh na Ballstáit cuspóirí an ghnímh atá le glacadh a bhaint amach ar shlí dhóthanach agus go bhféadfar iad a bhaint amach ar shlí níos fearr ag leibhéal an Chomhphobail dá bhrí sin, féadfaidh an Comhphobal bearta a ghlacadh, i gcomhréir le prionsabal na coimhdeachta arna leagan amach in Airteagal 5 den Chonradh. I gcomhréir le prionsabal na comhréireachta, arna leagan amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach.(67) D’fhonn cur le deimhneacht dhlíthiúil agus i bhfianaise chuspóir ginearálta an Choimisiúin, ba chóir creat comhtháite rialacha a leagan síos leis an Rialachán seo, agus na rialacha a leagtar síos le Rialachán (CE) Uimh. 1774/2002 á gcur san áireamh, chomh maith leis an taithí a fuarthas agus an dul chun cinn atá déanta ón dáta ar tháinig an Rialachán sin i bhfeidhm. Ba chóir, dá bhrí sin, Rialachán (CE) Uimh.1774/2002 a aisghairm agus an Rialachán seo a chur ina ionad.(68) Ba chóir go nglacfaí na bearta atá riachtanach chun an Rialachán seo a chur chun feidhme i gcomhréir le Cinneadh 1999/468/CE ón gComhairle an 28 Meitheamh 1999 ag leagan síos na rialacha mionsonraithe maidir le feidhmiú na gcumhachtaí cur chun feidhme arna dtabhairt don Choimisiún[40]. D’fhonn comhchuibheas agus soiléire reachtaíochta Comhphobail a fheabhsú, ba chóir go leagfaí síos na rialacha teicniúla a bhaineann le hoibríochtaí sonracha lena mbaineann seachtháirgí ainmhithe, atá leagtha síos sna hIarscríbhinní a ghabhann le Rialachán (CE) Uimh. 1774/2002, agus sna bearta cur chun feidhme a glacadh ar bhonn an Rialacháin[41] sin, in ionstraimí cur chun feidhme ar leithligh. Ba chóir dul i gcomhairle le agus faisnéis a bhailiú ó thomhaltóirí agus grúpaí sochghairmiúla a bhfuil baint acu le saincheisteanna a bhaineann leis an Rialachán seo agus é sin a dhéanamh i gcomhréir le Cinneadh 2004/613/CE ón gCoimisiún an 6 Lúnasa 2004 maidir le grúpa comhairleach i ndáil leis an mbiashlabhra agus le sláinte ainmhithe agus plandaí[42].(69) Go háirithe, ba chóir go dtabharfaí de chumhacht don Choimisiún rialacha a ghlacadh maidir le láthair agus trealamh gléasraí agus bunaíochtaí ina ndéantar seachtháirgí ainmhithe a láimhseáil, maidir le seachtháirgí ainmhithe a láimhseáil agus a chóireáil, maidir le haicmiú ábhar de réir an riosca do shláinte an phobail agus do shláinte ainmhithe a eascraíonn uathu, bearta a ghlacadh lena bhfuil sé ceaptha inrianaitheacht seachtháirgí ainmhithe a áirithiú, maoluithe a ghlacadh i ndáil le seachtháirgí ainmhithe a úsáid agus a dhiúscairt, coinníollacha a ghlacadh maidir le seachtháirgí ainmhithe agus táirgí díorthaithe a chur ar an margadh, coinníollacha a ghlacadh maidir le rialú a dhéanamh ar choinsíniú seachtháirgí ainmhithe agus táirgí díorthaithe áirithe idir Ballstáit agus coinníollacha a ghlacadh maidir le seachtháirgí ainmhithe agus táirgí díorthaithe a allmhairiú agus a bheith in idirthuras. Ós rud é go bhfuil raon feidhme ginearálta ag na bearta sin agus gur ceapadh iad chun eilimintí neamhriachtanacha den Rialachán seo a leasú, inter alia trína fhorlíonadh trí eilimintí neamhriachtanacha nua a chur leis, ní mór iad a ghlacadh i gcomhréir leis an nós imeachta rialúcháin lena ngabhann grinnscrúdú dá bhforáiltear in Airteagal 5a de Chinneadh 1999/468/CE.(70) Ar mhaithe le héifeachtacht, ba chóir na gnáth-theorainneacha ama maidir leis an nós imeachta rialúcháin lena ngabhann grinnscrúdú a ghiorrú chun bearta a ghlacadh lena sonraítear na coinníollacha i ndáil le seachtháirgí ainmhithe a choinsíniú ó ghabháltais, ó ghléasraí nó ó chriosanna atá srianta,TAR ÉIS AN RIALACHÁN SEO A GHLACADH:CAIBIDIL I FORÁLACHA COITEANNAROINN 1: ÁBHAR, RAON FEIDHME, SAINMHÍNITHE, INFREASTRUCHTÚRAirteagal 1 ÁbharLeis an Rialachán seo, leagtar síos rialacha maidir le sláinte ainmhithe agus sláinte an phobail le haghaidh seachtháirgí ainmhithe agus táirgí a dhíorthaítear astu, chun:(a) rioscaí do shláinte ainmhithe agus sláinte an phobail a eascraíonn ó na táirgí a chosc agus a íoslaghdú; agus(b) sábháilteacht an bhiashlabhra agus an tslabhra beathaithe a chosaint.Airteagal 2 Raon Feidhme1. Beidh feidhm ag an Rialachán seo maidir le seachtháirgí ainmhithe agus táirgí a dhíorthaítear astu(a) nach n-áirítear mar bhia don duine faoi reachtaíocht an Chomhphobail; nó(b) a fhéadfar a bheith beartaithe mar bhia don duine faoi reachtaíocht an Chomhphobail, ach atá beartaithe, de bhun cinnidh oibreora, chun críocha eile seachas mar bhia don duine.2. Ní bheidh feidhm ag an Rialachán seo maidir leis na seachtháirgí ainmhithe agus na táirgí seo a leanas a dhíorthaítear astu:(a) coirp iomlána nó codanna de choirp ainmhithe fiáine:(i) nach mbíonn amhras ann go bhfuil siad ionfhabhtaithe le galar a d’fhéadfadh daoine nó ainmhithe a tholgadh, ach amháin ainmhithe uiscí a thugtar i dtír chun críocha tráchtála;(ii) i gcás ainmhithe fiáine talúnda, nach mbailítear tar éis iad a mharú, i gcomhréir le dea-chleachtas fiaigh;(b) seachtháirgí ainmhithe ó ghéim fiáin agus ó fheoil géim fhiáin dá dtagraítear in Airteagal 1(3)(e) de Rialachán (CE) Uimh. 853/2004;(c) úicítí, suthanna agus seamhan atá beartaithe chun críocha pórúcháin;(d) bainne leachtach, gruth buí agus táirgí a dhíorthaítear as, a fhaightear, a choinnítear, a dhéantar a dhiúscairt nó a úsáidtear ar an bhfeirm thionscnaimh;(e) sliogáin ó shliogiasc a bhfuil an fíochán bog nó an t-iasc bainte astu;(f) dramhaíl lónadóireachta, ach amháin(i) má thionscnaíonn sí ó mhodh iompair atá ag oibriú go hidirnáisiúnta;(ii) má bhíonn sí dírithe ar chríocha beathaithe;(iii) má bhíonn sí dírithe ar úsáid i ngléasra bithgháis, ar mhúiríniú nó ar mhonarú táirgí díorthaithe atá beartaithe d’úsáid trí mhodhanna eile dá dtagraítear in Airteagal 22(a); agus(g) gan dochar do reachtaíocht comhshaoil an Chomhphobail, ábhar a dhéantar a dhiúscairt ar muir, a éiríonn le linn a n-oibríochtaí iascaireachta, ó árthaí a chomhlíonann Rialacháin (CE) Uimh. 852/2004 agus Uimh. 853/2004, ach amháin ábhar a dhíorthaítear ó dhí-inniú iasc a léiríonn comharthaí galair, lena n-áirítear paraisítí.3. Ní bheidh feidhm ag an Rialachán seo maidir leis na táirgí díorthaithe seo a leanas, faoi réir ag an réimeas speisialta a leagtar amach i gCaibidil VI:(a) táirgí cosmaideacha mar a shainítear in Airteagal 1(1) de Threoir 76/768/CEE;(b) ionchlannáin mhíochaine ghníomhacha mar a shainítear in Airteagal 1(2)(c) de Threoir 90/385/CEE;(c) feistí liachta mar a shainítear in Airteagal 1(2)(a) de Threoir 93/42/CEE;(d) feistí liachta diagnóiseacha in vitro mar a shainítear in Airteagal 1(2)(b) de Threoir 98/79/CE;(e) táirgí íocshláinte tréidliachta mar a shainítear in Airteagal 1(2) de Threoir 2001/82/CE;(f) táirgí íocshláinte mar a shainítear in Airteagal 1(2) de Threoir 2001/83/CE.4. Beidh an Rialachán seo gan dochar do reachtaíocht tréidliachta an Chomhphobail agus é mar chuspóir aige galair ainmhithe a rialú agus a dhíothú.Airteagal 3 SainmhínitheChun críocha an Rialacháin seo, beidh feidhm ag na sainmhínithe seo a leanas:(1) ciallaíonn "seachtháirgí ainmhithe" coirp iomlána nó codanna d’ainmhithe, d'ainmhithe marbha nó táirgí de bhunadh ainmhíoch dá dtagraítear in Airteagail 11, 12, agus 13, lena n-áirítear úicítí, suthanna agus seamhan;(2) ciallaíonn "ainmhí" aon ainmhí inveirteabrach nó veirteabrach (lena n-áirítear iasc, reiptílí agus amfaibiaigh);(3) ciallaíonn "ainmhí saothraithe":(a) aon ainmhí arna choinneáil, arna ramhrú nó arna phórú ag daoine agus a úsáidtear chun bia, olann, fionnadh, cleití, seithí agus craicne nó aon táirge eile de bhunadh ainmhíoch a tháirgeadh nó chun críocha feirmeoireachta eile;(b) equidae;(4) ciallaíonn "ainmhí fiáin" aon ainmhí nach mbíonn á choinneáil ag daoine ;(5) ciallaíonn "peata" aon ainmhí a bhaineann le speiceas a bhíonn á chothú agus á choinneáil ag daoine chun críocha seachas críocha feirmeoireachta agus a liostaítear in Iarscríbhinn I a ghabhann le Rialachán (CE) Uimh. 998/2003;(6) ciallaíonn "ainmhithe uiscí" ainmhithe uiscí mar a shainítear in Airteagal 3(1)(e) de Threoir 2006/88/CE;(7) ciallaíonn "údarás inniúil" údarás lárnach Ballstáit atá inniúil comhlíonadh cheanglais an Rialacháin seo a áirithiú nó aon údarás a dtarmligtear an inniúlacht sin chuige; folaítear ann freisin, más cuí, údarás comhfhreagrach tríú tír;(8) ciallaíonn "a chur ar an margadh" aon oibríocht arb é is cuspóir leis seachtháirgí ainmhithe nó táirgí díorthaithe a dhíol le tríú páirtí sa Chomhphobal nó aon fhoirm soláthair eile ar íocaíocht nó saor in aisce le tríú páirtí den sórt sin nó iad a stóráil d’fhonn iad a sholáthar chuig tríú páirtí den sórt sin;(9) ciallaíonn "idirthuras" gluaiseacht tríd an gComhphobal ó chríoch de chuid tríú tír chuig críoch tríú tír, seachas ar muir nó d’aer;(10) ciallaíonn "onnmhairiú" gluaiseacht ón gComhphobal chuig tríú tír;(11) ciallaíonn "táirgeoir" aon duine a tháirgíonn seachtháirgí ainmhithe nó táirgí díorthaithe;(12) ciallaíonn "oibreoir" aon duine nádúrtha nó aon duine dlítheanach a bhfuil seachtháirge ainmhithe nó táirge díorthaithe faoina rialú iarbhír, lena n-áirítear an táirgeoir;(13) ciallaíonn "einceifileapaití spúinseacha in-tarchurtha (TSEanna)" gach einceifileapaite spúinseach in-tarchurtha mar a shainítear in Airteagal 3(1)(a) de Rialachán (CE) Uimh. 999/2001;(14) ciallaíonn "ábhar priacail sonraithe" ábhar priacail sonraithe mar a shainítear in Airteagal 3(1)(g) de Rialachán (CE) Uimh. 999/2001;(15) ciallaíonn "táirgí díorthaithe" aon táirge a fhaightear ó chóireáil amháin, ó chlaochlú amháin nó ó chéim amháin próiseála nó níos mó ar sheachtháirgí ainmhithe;(16) ciallaíonn "steiriliú faoi bhrú" seachtháirgí ainmhithe a phróiseáil, tar éis laghdú i méid cáithníní go dtí méid nach mó ná 50 mm, go dtí lár-theocht breis agus 133°C ar feadh 20 nóiméad ar a laghad gan briseadh ag dearbh-bhrú de 3 bhar;(17) ciallaíonn "táirgí de bhunadh ainmhíoch" táirgí a fhaightear ó ainmhithe agus táirgí a fhaightear ó tháirgí den sórt sin, lena n-áirítear ainmhithe beo i gcás go bhfuiltear á n-ullmhú d’úsáid den sórt sin;(18) ciallaíonn "aoileach" aon eiscréid agus/nó fual de chuid ainmhithe saothraithe, a bhfuil nó nach bhfuil easair ann, nó guanó neamh-mhianraithe;(19) ciallaíonn "líonadh talún údaraithe" líonadh talún a bhfuil cead eisithe ina leith i gcomhréir le Treoir 1999/31/CE;(20) ciallaíonn "gléasra ceadaithe" gléasra a cheadaítear i gcomhréir leis an Rialachán seo d’oibríocht áirithe lena mbaineann seachtháirgí ainmhithe a láimhseáil, seachas árthach iascaireachta;(21) ciallaíonn "bunaíocht" áit ina monaraítear táirgí díorthaithe a ndéantar iad a rialáil le reachtaíocht eile an Chomhphobail;(22) ciallaíonn "leasachán orgánach" agus "feabhsaí ithreach" ábhair de bhunadh ainmhíoch a úsáidtear chun cothú plandaí agus airíonna fisiceacha agus ceimiceacha agus gníomhaíochtaí bitheolaíocha ithreacha, a chothabháil nó a fheabhsú, ar leithligh nó le chéile; féadfaidh aoileach, ábhar ó chonair an díleá, múirín agus iarmhair dhíleáite a bheith san áireamh orthu;(23) ciallaíonn "limistéar iargúlta" limistéar ina bhfuil an daonra ainmhithe chomh beag, agus a bhfuil saoráidí diúscartha chomh fada uaidh go mbeadh na socruithe riachtanacha maidir le seachtháirgí ainmhithe a bhailiú agus a iompar dochraideach ar shlí do-ghlactha i gcomparáid le diúscairt áitiúil;(24) ciallaíonn "bia" bia mar a shainítear in Airteagal 2 de Rialachán (CE) Uimh. 178/2002;(25) ciallaíonn "beatha" beatha mar a shainítear in Airteagal 3(4) de Rialachán (CE) Uimh. 178/2002;Airteagal 4 Infreastruchtúir agus córais náisiúnta chun seachtháirgí ainmhithe a bhailiú agus a dhiúscairt1. Beidh infreastruchtúr leordhóthanach ar a gcríoch ag Ballstáit trína n-áiritheofar go ndéanfar seachtháirgí ainmhithe(a) a bhailiú, a shainaithint agus a iompar gan moill mhíchuí;(b) a dhiúscairt i gcomhréir leis an Rialachán seo.2. Déanfaidh Ballstáit(a) córas a chur ar fáil chun seachtháirgí ainmhithe a bhailiú agus a dhiúscairt, a oibreoidh go héifeachtach agus a ndéanfaidh an t-údarás inniúil monatóireacht leanúnach air;(b) acmhainní leordhóthanacha a thiomnú le haghaidh córas den sórt sin a oibriú.3. Féadfaidh Ballstáit a n-oibleagáidí a chomhlíonadh faoin Airteagal seo i gcomhar le Ballstáit eile agus le tríú tíortha.ROINN 2: SRIANTA SLÁINTE AINMHITHEAirteagal 5 Srianta sláinte ainmhithe ginearálta1. Gan dochar d’Airteagal 2(4), ní dhéanfar seachtháirgí ainmhithe agus táirgí díorthaithe a choinsíniú ó ghabháltais, ó ghléasraí nó ó chriosanna atá faoi réir shrianta(a) de bhun reachtaíocht tréidliachta an Chomhphobail; nó(b) de bharr galar teagmhálach tromchúiseach a bheith ann(i) a liostaítear in Iarscríbhinn I a ghabhann le Treoir 92/119/CEE; nó(ii) a leagtar amach i liosta arna leagan síos ag an gCoimisiún.Glacfar na bearta dá dtagraítear i bpointe (b)(ii), a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48(4).2. Ní bheidh feidhm ag mír 1 i gcás go ndéantar seachtháirgí ainmhithe agus táirgí díorthaithe a choinsíniú faoi choinníollacha atá le glacadh ag an gCoimisiún chun leathadh galar atá teagmhálach don duine nó d'ainmhithe a chosc.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48(5).ROINN 3: CEADÚ GLÉASRAÍ AGUS BUNAÍOCHTAÍAirteagal 6 Gléasraí agus bunaíochtaí a éilíonn ceadú1. Déanfaidh an t-údarás inniúil gléasraí agus bunaíochtaí ina láimhseáiltear seachtháirgí ainmhithe agus táirgí díorthaithe a cheadú.Sonrófar, i gceadú den sórt sin, cé acu de na hoibríochtaí seo a leanas a bhfuil sé deonaithe ina leith:(a) seachtháirgí ainmhithe agus táirgí díorthaithe a láimhseáil, a stóráil nó a phróiseáil;(b) seachtháirgí ainmhithe a chlaochlú go bithghás nó go múirín;(c) seachtháirgí ainmhithe a loscadh;(d) seachtháirgí ainmhithe nó táirgí díorthaithe, ar dramhaíl iad, a dhiúscairt nó a aisghabháil i ngléasraí comhloiscthe;(e) seachtháirgí ainmhithe agus táirgí díorthaithe a dhó;(f) beatha do pheataí a láimhseáil nó a mhonarú mar á thagraítear dó sa tríú fomhír d’Airteagal 45.2. Sonrófar, leis an gceadú dá dtagraítear i mír 1, an mbeidh an gléasra nó an bhunaíocht ceadaithe d'oibríochtaí le seachtháirgí ainmhithe nó táirgí díorthaithe ó:(a) chatagóir áirithe dá dtagraítear in Airteagail 11, 12 nó 13; nó(b) níos mó ná catagóir amháin dá dtagraítear in Airteagail 11, 12 nó 13, agus arna thabhairt le fios an bhfuiltear i mbun oibríochtaí den sórt sin(i) go buan faoi choinníollacha diandheighilte a dhéanann eascairt aon rioscaí do shláinte an phobail agus do shláinte ainmhithe a chosc; nó(ii) go sealadach faoi choinníollacha a dhéanann éilliú a chosc, chun freastal ar easpa acmhainneachta do tháirgí den sórt sin a eascraíonn de bharr:-  ráige forleithne de ghalar eipeasótach; nó-  imthosca urghnácha agus gan choinne eile.Airteagal 7Díolúintí ón gceanglas do cheadú1. Trí mhaolú ó Airteagal 6(1), ní éileofar aon cheadú:(a) d’oibríochtaí a chlúdaítear le ceadú nó le clárú gléasraí agus bunaíochtaí arna gceadú nó arna gclárú i gcomhréir le:(i) Rialachán (CE) Uimh. 853/2004; nó(ii) Rialachán (CE) Uimh. 183/2005;(b) do ghléasraí loiscthe agus gléasraí comhloiscthe a bhfuil cead acu oibriú i gcomhréir le Treoir 200/76/CE;(c) do ghléasraí bithgháis agus múirínithe ina ndéantar seachtháirgí ainmhithe nó táirgí díorthaithe a chlaochlú i gcomhréir leis na gnáthpharaiméadair a leagfar síos de bhun Airteagal 9(c);(d) gan dochar do Chaibidil VI, do bhunaíochtaí ina monaraítear táirgí díorthaithe dá dtagraítear in Airteagal 2(3);(e) gan dochar do Chaibidil VI, d’oibreoirí a dhéanann seachtháirgí ainmhithe agus táirgí díorthaithe a allmhairiú, a bhailiú nó a dháileadh go heisiach do mhonarú na dtáirgí díorthaithe dá dtagraítear in Airteagal 2(3);(f) do ghléasraí agus do bhunaíochtaí atá faoi réir Roinn 2 de Chaibidil VI, ach amháin gléasraí dá dtagraítear in Airteagal 6(1)(f).2. Déanfaidh an t-údarás inniúil gléasraí agus bunaíochtaí a bhfuil díolúine ó cheadú acu i gcomhréir le mír 1(a), (b) agus (c) a chlárú ar iarratas a bheith déanta ag an oibreoir.Ní mór don fhaisnéis seo a leanas a bheith san iarratas:(a) catagóir na seachtháirgí ainmhithe a úsáidtear;(b) na cineálacha oibríochtaí a dhéantar ina n-úsáidtear seachtháirgí ainmhithe nó táirgí díorthaithe mar ábhar tosaigh a bhfuil an t-iarratas á dhéanamh ina leith.3. Féadfar rialacha mionsonraithe maidir le hiarratas ar chlárú mar a fhoráiltear i mír 2 a ghlacadh i gcomhréir leis an nós imeachta dá dtagraítear in Airteagal 48(3).Airteagal 8 Ceadú gléasraí1. Déanfaidh an t-údarás inniúil gléasra a cheadú ar choinníoll go gcuirfidh an t-oibreoir fianaise i dteannta a iarratais:(a) go bhfuil sé leagtha amach agus tógtha i gcomhréir leis an Rialachán seo agus go bhfuil rialuithe leordhóthanacha i bhfeidhm, a chomhlíonann aon bhearta a leagtar síos i gcomhréir le mír 3 maidir leis an láthair agus an trealamh, go háirithe maidir le fuíolluisce a eascraíonn ón áitreabh a chóireáil trí scagachán, chun eascairt rioscaí do shláinte an phobail agus do shláinte ainmhithe a chosc;(b) go ndéantar seachtháirgí ainmhithe a láimhseáil agus, má cheanglaítear leis an Rialachán seo nó le rialacha a ghlactar i gcomhréir leis an Rialacháin seo, táirgí díorthaithe i gcomhréir le ceanglais sláinteachais a leagtar síos i gcomhréir le hAirteagal 9;(c) má cheanglaítear le bearta arna nglacadh i gcomhréir le mír 3 air é, go ndearna an t-oibreoir an próiseas atá le húsáid sa ghléasra a bhailíochtú, chun a acmhainneacht a fhíorú maidir le heascairt rioscaí do shláinte an phobail agus do shláinte ainmhithe a chosc; agus(d) go bhfuil córas féinseiceálacha bunaithe ag an oibreoir sa ghléasra mar a thagraítear dó in Airteagal 17.2. Ní cheadófar an gléasra ach amháin tar éis don údarás inniúil cuairt a thabhairt ar an láthair.Féadfaidh an t-údarás inniúil ceadú coinníollach a dheonú más léir go bhfuil na ceanglais go léir dá dtagraítear i mír 1(a) agus (b) á gcomhlíonadh.Ní dheonóidh sé láncheadú ach amháin más léir, ó rialú oifigiúil nua ar an ngléasra a dhéanfar laistigh de thrí mhí ó cheadú coinníollach a dheonú, go bhfuil na ceanglais eile is infheidhme á gcomhlíonadh.Má dhéantar dul chun cinn soiléir ach nach bhfuil na ceanglais go léir is infheidhme fós á gcomhlíonadh ag an ngléasra, féadfaidh an t-údarás inniúil síneadh a chur le ceadú coinníollach. Ní rachaidh ceadú coinníollach, áfach, thar shé mhí san iomlán.3. Féadfar bearta chun na bailíochtuithe a chur chun feidhme atá le déanamh ag an oibreoir i gcomhréir le mír 1(c) a leagan síos i gcomhréir leis an nós imeachta dá dtagraítear in Airteagal 48(3).Airteagal 9 Bearta cur chun feidhmeFéadfaidh an Coimisiún bearta a leagan síos chun an Roinn seo a chur chun feidhme, maidir leis:(a) na ceanglais is infheidhme maidir le seachtháirgí ainmhithe agus táirgí díorthaithe mar a thagraítear dóibh in Airteagal 6(1)(c), (d) agus (e) a loscadh, a chomhloscadh agus a dhó;(b) na coinníollacha a bhaineann le seachtháirgí ainmhithe nó táirgí díorthaithe a láimhseáil, a phróiseáil nó a stóráil sa ghléasra céanna nó sa bhunaíocht chéanna:(i) sa chás a dtéitear i mbun oibríochtaí den sórt sin ar leithligh;(ii) sa chás go dtéitear i mbun oibríochtaí den sórt sin go sealadach;(c) na gnáthpharaiméadair chlaochlaithe do ghléasraí bithgháis agus múirínithe mar a thagraítear dóibh in Airteagal7(1)(c);(d) an láthair agus trealamh na ngléasraí agus na mbunaíochtaí a éilíonn ceadú maidir le:(i) ceanglais sláinteachais ghinearálta is infheidhme laistigh de ghléasraí agus de bhunaíochtaí ceadaithe;(ii) ceanglais theicniúla le haghaidh seachtháirgí ainmhithe nó táirgí díorthaithe a láimhseáil, a chóireáil, a chlaochlú agus a phróiseáil laistigh de ghléasraí agus de bhunaíochtaí ceadaithe;(iii) caighdeáin le haghaidh fuíolluisce a eascraíonn as an áitreabh trí scagachán a chóireáil, lena n-áirítear méid phíocháin an scagaire agus an ceanglas scagairí a úsáid a bhfuil de chumas acu oibreáin phataigineacha áirithe a bhaint as an bhfuíolluisce.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48(4).ROINN 4: AICMIÚAirteagal 10 Seachtháirgí ainmhithe agus táirgí díorthaithe a aicmiú1. Déanfar seachtháirgí ainmhithe a aicmiú i gcatagóirí sonracha a léiríonn an leibhéal riosca do shláinte an phobail agus do shláinte ainmhithe a eascraíonn as na seachtháirgí ainmhithe sin, i gcomhréir leis na liostaí a leagtar síos in Airteagail 11, 12 nó 13.2. Beidh táirgí díorthaithe faoi réir rialacha don chatagóir sonrach de sheachtháirgí ainmhithe as a ndíorthaítear iad, mura sonrófar a mhalairt sa Rialachán seo, nó i mbearta arna nglacadh ag an gCoimisiún chun an Rialachán seo a chur chun feidhme.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48(4).Airteagal 11 Ábhar Chatagóir 1Áireofar na seachtháirgí ainmhithe seo a leanas nó aon ábhar ina mbíonn seachtháirgí den sórt sin in ábhar Chatagóir 1:(a) coirp iomlána agus gach cuid de choirp, lena n-áirítear seithí agus craicne, na n-ainmhithe seo a leanas:(i) ainmhithe a mbíonn amhras ina leith go bhfuil siad ionfhabhtaithe le TSE i gcomhréir le Rialacháin (CE) Uimh. 999/2001 nó a ndeimhnítear go hoifigiúil go bhfuil TSE iontu;(ii) ainmhithe a mharaítear i gcomhthéacs na mbeart chun TSE a dhíothú;(iii) ainmhithe nach ainmhithe saothraithe ná ainmhithe fiáine iad, lena n-áirítear peataí, ainmhithe i zúnna agus ainmhithe sorcais;(iv) ainmhithe a úsáidtear le haghaidh turgnamh mar a shainítear in Airteagal 2(d) de Threoir 86/609/CEE;(v) ainmhithe fiáine, nuair a bhíonn amhras ann go bhfuil siad ionfhabhtaithe le galair a d’fhéadfadh daoine nó ainmhithe a tholgadh;(b) an t-ábhar seo a leanas:(i) ábhar priacail sonraithe;(ii) coirp iomlána nó codanna de choirp ainmhithe marbha ina mbíonn ábhar priacail sonraithe ag tráth a ndiúscartha;(c) táirgí de bhunadh ainmhíoch a dhíorthaítear ó ainmhithe a ndeachaigh faoi chóireáil mhídhleathach mar a shainítear in Airteagal 1(2)(d) de Threoir 96/22/CE agus in Airteagal 2(b) de Threoir 96/23/CE;(d) ábhar ainmhíoch a bhailítear le linn d’fhuíolluisce a bheith á scagadh mar a cheanglaítear le hAirteagal 8(1)(a), má bhíonn nó má bhí uisce den sórt sin i dteagmháil le hábhar Chatagóir 1;(e) dramhaíl lónadóireachta ó mhodh iompair atá ag oibriú go hidirnáisiúnta;(f) meascáin d’ábhar Chatagóir 1 le hábhar Chatagóir 2 nó le hábhar Chatagóir 3 nó díobh araon.Airteagal 12 Ábhar Chatagóir 2Áireofar na seachtháirgí ainmhithe seo a leanas nó aon ábhar ina mbíonn seachtháirgí den sórt sin in ábhar Chatagóir 2:(a) aoileach agus ábhar ó chonair an díleá;(b) ábhar ainmhíoch a bhailítear le linn d’fhuíolluisce a bheith á scagadh mar a cheanglaítear le hAirteagal 8(1)(a), má bhíonn nó má bhí uisce den sórt sin i dteagmháil le hábhar Chatagóir 2;(c) táirgí de bhunadh ainmhíoch ina mbíonn iarmhair de shubstaintí údaraithe nó d'ábhar salaithe a sháraíonn na leibhéil cheadaithe mar a thagraítear dóibh in Airteagal 15(3) de Threoir 96/23/CE;(d) táirgí de bhunadh ainmhíoch a ndearbhaítear iad a bheith mí-oiriúnach mar bhia don duine de bharr go bhféadfadh iarmhair fhisiceacha a bheith sna táirgí sin;(e) táirgí de bhunadh ainmhíoch, seachas ábhar Chatagóir 1, a:(i) allmhairítear nó a thugtar isteach ó thríú tír agus nach gcomhlíonann reachtaíocht tréidliachta an Chomhphobail dá n-allmhairiú nó dá dtabhairt isteach sa Chomhphobal ach amháin i gcás go gceadaítear iad a allmhairiú nó a thabhairt isteach, le reachtaíocht an Chomhphobail, faoi réir srianta sonracha nó faoi réir iad a chur ar ais chuig an tríú tír; nó(ii) a choinsínítear chuig Ballstát eile agus nach gcomhlíontar ceanglais arna leagan síos nó arna n-údarú le reachtaíocht an Chomhphobail ach amháin i gcás go gcuirtear ar ais iad trí údarú an údaráis inniúil atá freagrach as an ngléasra tionscnaimh nó as an mbunaíocht tionscnaimh.(f) ainmhithe agus codanna d’ainmhithe, ach amháin iad sin dá dtagraítear in Airteagail 11 nó 13, a bhásaigh seachas a bheith maraithe mar bhia don duine nó, i gcás géim, a bhásaigh seachas a bheith maraithe mar bhia don duine, lena n-áirítear ainmhithe a mharaítear chun críocha rialaithe galar, agus féatais agus suthanna athchogantach agus muc agus sicíní atá marbh sa bhlaosc;(g) meascáin d’ábhar Chatagóir 2 le hábhar Chatagóir 3;(h) seachtháirgí ainmhithe seachas ábhar Chatagóir 1 nó ábhar Chatagóir 3.Airteagal 13 Ábhar Chatagóir 3Áireofar na seachtháirgí ainmhithe seo a leanas nó aon ábhar ina mbíonn seachtháirgí den sórt sin in ábhar Chatagóir 3:(a) conablaigh nó codanna d’ainmhithe a mharaítear nó, i gcás géim agus iasc saothraithe, a mharaítear, agus atá oiriúnach mar bhia don duine i gcomhréir le reachtaíocht an Chomhphobail, ach nach bhfuil ceaptha mar bhia don duine ar chúiseanna tráchtála;(b) na codanna seo a leanas a thagann ó ainmhithe a maraíodh i seamlas agus ar breithníodh iad a bheith oiriúnach le marú mar bhia don duine tar éis cigireachta ante-mortem a dhéanamh orthu nó ó ghéim a maraíodh mar bhia don duine i gcomhréir le reachtaíocht an Chomhphobail:(i) conablaigh nó codanna d’ainmhithe a dhiúltaítear mar ábhar atá mí-oiriúnach mar bhia don duine i gcomhréir le reachtaíocht an Chomhphobail, ach nár léirigh aon chomharthaí de ghalar atá teagmhálach don duine nó d’ainmhithe;(ii) cloigne éanlaith clóis;(iii) seithí agus craicne, lena n-áirítear a gcuid fuílleach agus aon fhoroinnt orthu;(iv) cosa, lena n-áirítear na falaing agus cnámha tarsais agus meiteatarsais:-  ainmhithe seachas athchogantaigh,-  athchogantach nach n-éilíonn tástáil TSE,-  athchogantach a ndearnadh tástáil orthu a fuair toradh diúltach i gcomhréir le hAirteagal 6(1) de Rialachán (CE) Uimh. 999/2001;(v) adharca;(vi) guairí muc;(vii) cleití;(c) fuil ainmhithe nár léirigh aon chomharthaí de ghalar a d’fhéadfadh daoine nó ainmhithe a tholgadh tríd an bhfuil sin a fhaightear ó:(i) ainmhithe ach amháin athchogantaigh agus athchogantaigh nach n-éilíonn tástáil TSE a maraíodh i seamlas, ar breithníodh iad a bheith oiriúnach le marú mar bhia don duine tar éis cigireachta ante-mortem a dhéanamh orthu i gcomhréir le reachtaíocht an Chomhphobail; nó(ii) athchogantaigh a ndearnadh tástáil orthu ar a raibh toradh diúltach i gcomhréir le hAirteagal 6(1) de Rialachán (CE) Uimh. 999/2001;(d) seachtháirgí ainmhithe a dhíorthaítear ó tháirgeadh táirgí atá ceaptha mar bhia don duine, lena n-áirítear cnámha agus geirdheascadh díbhealaithe;(e) táirgí de bhunadh ainmhíoch, seachas dramhaíl lónadóireachta, nach bhfuil, tar éis iad a chur ar an margadh mar bhia don duine nó mar bheatha d'ainmhithe, beartaithe a thuilleadh mar bhia nó mar bheatha den sórt sin ar chúiseanna tráchtála nó de bharr fadhbanna monaraíochta nó fabhtanna pacáistithe nó fabhtanna eile nach n-eascraíonn aon riosca do shláinte an phobail ná do shláinte ainmhithe astu;(f) fuil, broghais, olann, cleití, gruaig, cluimhreach, adharca, gearrthóga crúb agus bainne a thagann ó ainmhithe beo nach bhfuil beartaithe láithreach le marú agus nár léirigh comharthaí d'aon ghalar atá teagmhálach don duine ná d’ainmhithe tríd an táirge sin;(g) ainmhithe uiscí, agus codanna d’ainmhithe den sórt sin, seachas mamaigh mara, nár léirigh aon chomharthaí de ghalair atá teagmhálach don duine nó d'ainmhithe;(h) seachtháirgí ainmhithe úra ó ainmhithe uiscí a thagann ó ghléasraí nó ó bhunaíochtaí ina monaraítear táirgí a bheidh ina mbia don duine;(i) ón ábhar seo a leanas a thagann ó ainmhithe nár léirigh aon chomharthaí de ghalar atá teagmhálach don duine nó d'ainmhithe:(i) blaoscanna, ach amháin na sliogáin dá dtagraítear in Airteagal 2(2)(e),(ii) na nithe seo a leanas a thagann ó ainmhithe talúnda:-  seachtháirgí gorlainne,-  uibheacha,-  seachtháirgí uibheacha;(iii) sicíní lae.(j) inveirteabraigh thalúnda seachas speicis atá pataigineach don duine nó d’ainmhithe;(k) ainmhithe marbha agus codanna díobh d’oird zó-eolaíochta Rodentia agus Lagomorpha , ach amháin ábhar Chatagóir 1 nó ábhar Chatagóir 2 mar a thagraítear dóibh in Airteagal 12(a) go (g);(l) seithí agus craicne, crúba, cleití, olann, adharca, gruaig, cluimhreach agus fionnadh ó ainmhithe marbha nár léirigh aon chomharthaí de ghalar atá teagmhálach don duine nó d'ainmhithe tríd an táirge sin ach amháin iad sin dá dtagraítear i bpointe (c);(m) dramhaíl lónadóireachta ach amháin an dramhaíl mar a thagraítear di in Airteagal 11(e).Airteagal 14 Athruithe ar chatagóiríFéadfaidh an Coimisiún Airteagail 11, 12 agus 13 a leasú chun ascnamh eolaíoch a chur san áireamh maidir le measúnú ar an leibhéal riosca, ar choinníoll gur féidir ascnamh den sórt sin a shainaithint ar bhonn measúnaithe riosca arna dhéanamh ag an bhforas eolaíochta cuí. Ní fhéadfar, áfach, aon seachtháirgí ainmhithe a liostaítear sna hAirteagail sin a bhaint de na liostaí sin agus ní fhéadfar ach athruithe aicmithe ar tháirgí den sórt sin a dhéanamh nó seachtháirgí ainmhithe breise a chur leis na liostaí sin.Glacfar na bearta sin a ceapadh chun eilimintí neamhriachtanacha den Rialachán seo a leasú i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48(4).CAIBIDIL II:OIBLEAGÁIDÍ AR OIBREOIRÍ, OIBRIÚ GLÉASRAÍ AGUS BUNAÍOCHTAÍroinn 1:oibleagáidí ginearálta AR OIBREOIRÍAirteagal 15 Bailiú, sainaithint maidir le catagóir agus iompar1. Déanfaidh oibreoirí seachtháirgí ainmhithe a bhailiú, a shainaithint agus a iompar gan moill mhíchuí faoi choinníollacha a chuirfidh cosc ar rioscaí teacht chun cinn do shláinte ainmhithe agus do shláinte an phobail.2. Áiritheoidh oibreoirí go mbeidh doiciméad tráchtála ag gabháil le seachtháirgí ainmhithe agus táirgí díorthaithe le linn iompair agus, nuair a éileoidh an Rialachán nó beart arna ghlacadh i gcomhréir le mír 5 amhlaidh, deimhniú sláinte.Mar mhaolú ón gcéad fhomhír féadfaidh an t-údarás inniúil iompar aoiligh a údarú idir dhá phointe a bheidh ar an bhfeirm chéanna nó idir feirmeacha agus úsáideoirí laistigh den Bhallstát céanna gan doiciméad tráchtála ná deimhniú sláinte.3. Áireofar i ndoiciméid tráchtála agus i ndeimhnithe sláinte a bheidh ag gabháil le seachtháirgí ainmhithe nó táirgí díorthaithe le linn iompair eolas ar an méid táirgí den sórt sin agus tuairisc ar na seachtháirgí ainmhithe nó táirgí díorthaithe agus a marcáil, nuair a éilíonn an Rialachán seo marcáil den sórt sin.4. Féadfar na bearta seo a leagan síos i gcomhréir leis an nós imeachta dá dtagraítear in Airteagal 48(3):(a) múnlaí do dhoiciméid tráchtála agus deimhnithe sláinte a éilítear a bheith ag gabháil le seachtháirgí ainmhithe le linn iompair;(b) múnlaí do dheimhnithe sláinte agus na coinníollacha ar fúthu a éilítear iad a bheith ag gabháil le seachtháirgí ainmhithe agus táirgí díorthaithe le linn iompair.5. Féadfaidh an Coimisiún bearta cur chun feidhme a leagan síos don Airteagal seo i gcás:(a) cásanna a n-éilítear deimhniú sláinte ag féachaint don leibhéal riosca do shláinte an phobail agus do shláinte ainmhithe a eascródh ó tháirgí díorthaithe áirithe;(b) cásanna ina gceadaítear, trí mhaolú ó mhír 2 agus ag féachaint don leibhéal íseal riosca do shláinte an phobail agus do shláinte ainmhithe a eascródh ó tháirgí díorthaithe áirithe, go bhféadfar táirgí díorthaithe a iompar gan na cáipéisí ná na deimhnithe dá dtagraítear sa mhír sin;(c) ceanglais maidir le sainaithint, lena n-áirítear lipéadú, agus le deighilt seachtháirgí ainmhithe le linn iompair;(d) coinníollacha le rioscaí do shláinte an phobail agus do shláinte ainmhithe a tharlódh le linn bailiú agus iompar seachtháirgí ainmhithe a chosc, lena n-áirítear coinníollacha d’iompar sábháilte na dtáirgí sin i ndáil le coimeádáin, feithiclí agus ábhar pacáistithe.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48 (4).Airteagal 16 Taifid1. Aon duine a bheidh ag coinsíniú, ag iompar nó ag fáil seachtháirgí ainmhithe nó táirgí díorthaithe, coinneoidh sé taifead de na coinsíneachtaí agus de na doiciméid tráchtála ghaolmhara nó de na deimnithe sláinte gaolmhara.Ní bheidh feidhm ag an gcéad fhomhír, áfach, i gcás gur deonaíodh údarú maidir le hiompar aoiligh i gcomhréir leis an dara fomhír d’Airteagal 15(2).2. Féadfar glacadh le bearta chun an tAirteagal seo a chur chun feidhme i gcomhréir leis an nós imeachta dá dtagraítear in Airteagal 48 (3), go háirithe maidir leis:(a) an bhformáid ina gcoinneofar na taifid;(b) an tréimhse ama a gcaithfear taifid a choinneáil lena linn.roinn 2: oibriú gléasraí agus bunaíochtaíAirteagal 17 Féinseiceálacha ar ghléasraí agus ar bhunaíochtaí1. Déanfaidh oibreoirí nós imeachta buan féinseiceálacha a bhunú, a chur chun feidhme agus a chothabháil le monatóireacht a dhéanamh ar chomhlíonadh an Rialacháin seo.2. Cinnteoidh oibreoirí nach bhfágfaidh aon ábhar a bhfuil amhras faoi, nó a bhfuil fios nach bhfuil sé ag comhlíonadh an Rialacháin seo, an gléasra, mura chun críocha diúscartha, go dtí go mbeidh sé athphróiseáilte faoi mhaoirseacht an údaráis inniúil agus go dtí go mbeidh sé athshampláilte go hoifigiúil i gcomhréir le hAirteagail 11 agus 12 de Rialachán (CE) Uimh. 882/2004.3. Déanfaidh gléasraí a bheidh ag próiseáil seachtháirgí ainmhithe, gléasraí a dhéanfaidh seachtháirgí ainmhithe a chlaochlú go bithghás agus múirín agus gléasraí a bheidh ag láimhseáil níos mó ná catagóir amháin de sheachtháirgí ainmhithe forbairt ar an nós imeachta dá dtagraítear i mír 1 i gcomhréir leis na prionsabail a bhaineann le hanailís ar ghuais agus ar phointí rialúcháin criticiúla (HACCP).Déanfaidh oibreoirí gléasraí den sórt sin, go háirithe:(a) na pointí rialúcháin criticiúla sna gléasraí a shainaithint agus a rialú;(b) modhanna chun monatóireacht agus seiceáil a dhéanamh ar phointí rialúcháin criticiúla a bhunú agus a chur chun feidhme;(c) sa chás nach ndéanfar an táirge a dhíorthaítear ón bpróiseáil a dhiúscairt go díreach ar an suíomh céanna trí loscadh, comhloscadh, dóchán nó trí mhodh diúscartha eile arna údarú de bhun Airteagal 22(a), samplaí ionadaíocha a thógáil chun comhlíonadh a sheiceáil maidir le:(i) gach baisc phróiseáilte leis na caighdeáin, go háirithe maidir le modhanna próiseála agus sábháilteacht micribhitheolaíochta an chríochtháirge, atá leagtha síos i mbearta a bhfuil glactha leo i gcomhréir le mír 6 den Airteagal seo.(ii) na huasleibhéil atá ceadaithe d’iarmhair fhisiceacha agus cheimiceacha atá leagtha síos i reachtaíocht Comhphobail;(d) torthaí na seiceálacha agus na dtástálacha dá dtagraítear i bpointí (b) agus (c), mar is infheidhme, a thaifeadadh, agus iad a choinneáil ar feadh tréimhse dhá bhliain ar a laghad lena dtabhairt ar aird do na húdaráis inniúla;(e) córas a bhunú le hinrianaitheacht gach baisce a choinsínítear a áirithiú.4. Sa chás go léiríonn tástáil ar shamplaí a thógtar de bhun mhír 3(c) neamhchomhlíonadh na gceanglas sábháilteachta is infheidhme déanfaidh oibreoir an ghléasra an méid seo a leanas, chomh maith leis na ceanglais atá leagtha síos i mír 2:(a) fógra a thabhairt do na húdaráis inniúla láithreach, ag soláthar sonraí iomlána ar chineál an tsampla agus ar an mbaisc as ar tógadh é;(b) cúiseanna an neamhchomhlíonta a bhunú;(c) sampláil agus tástáil níos minice ar an bpróiseas táirgthe;(d) nósanna imeachta cuí dí-éillithe agus glanta laistigh den ghléasra a thosú.5. Déanfar baisceanna a shuífear nach bhfuil siad ag comhlíonadh na gceanglas sábháilteachta is infheidhme tar éis seiceálacha a bheith déanta i gcomhréir le mír 3(c) a athphróiseáil nó a dhiúscairt faoi mhaoirseacht an údaráis inniúil.6. Féadfaidh an Coimisiún bearta do chur chun feidhme an Airteagail seo a ghlacadh maidir le:(a) féinseiceálacha agus cothabháil chóras HACCP;(b) ceanglais a shonraíonn modúlachtaí na ngníomhartha a ghlacfaidh an t-oibreoir i gcomhréir le míreanna 2 agus 3, go háirithe maidir le modhanna samplála agus modhanna tagartha d’anailísí micribhitheolaíochta.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48 (4).CAIBIDIL III:DIÚSCAIRT AGUS ÚSÁID SEACHTHÁIRGÍ AINMH ITHE AGUS TÁIRGÍ DÍORTHAITHEroinn 1:srianta ar úsáidAirteagal 18 Srianta ar úsáid1. Beidh cosc ar na húsáidí seo a leanas i ndáil le seachtháirgí ainmhithe agus táirgí díorthaithe:(a) beathú ainmhithe talúnda speicis le próitéin ainmhíoch phróiseáilte a díorthaíodh as coirp nó codanna de choirp ainmhithe den speiceas céanna;(b) beathú ainmhithe saothraithe, cé is moite d'ainmhithe fionnaidh, le dramhaíl lónadóireachta nó ábhar beatha ina mbíonn dramhaíl lónadóireachta nó ábhar a díorthaíodh as dramhaíl lónadóireachta;(c) beathú ainmhithe saothraithe le luibhre, go díreach ar féarach nó trína mbeathú le luibhre bainte, ó thalamh ar a mbeidh leasacháin orgánacha nó feabhsaithe ithreach, cé is moite d'aoileach, curtha;(d) beathú iasc saothraithe le próitéin ainmhíoch phróiseáilte a díorthaíodh as coirp nó codanna de choirp iasc saothraithe den speiceas céanna.2. Féadfaidh an Coimisiún rialacha cur chun feidhme a leagan síos chun go n-áiritheofar go gcuirfear na toirmisc atá leagtha síos i mír 1 i bhfeidhm go haonfhoirmeach, agus bearta a cheadóidh:(a) ainmhithe fionnaidh a bheathú le próitéin ainmhíoch phróiseáilte a díorthaíodh as coirp nó codanna de choirp ainmhithe den speiceas céanna, trí mhaolú ó mhír 1(a); agus(b) ainmhithe saothraithe a bheathú le luibhre ó thalamh ar a mbeidh leasacháin orgánacha nó feabhsaithe ithreach curtha air, ar choinníoll go ndéanfar an féarach nó an bhaint tar éis tréimhse feithimh a áiritheoidh rialú leordhóthanach ar na rioscaí do shláinte an phobail agus do shláinte ainmhithe, trí mhaolú ó mhír 1(c).Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48 (4).roinn 2:diúscairt agus úsáidAirteagal 19 Diúscairt agus úsáid ábhar Chatagóir 1Déanfar ábhar Chatagóir 1(a) a dhiúscairt mar dhramhaíl i ngléasra loiscthe ceadaithe nó cláraithe:(i) go díreach gan réamhphróiseáil; nó(ii) i ndiaidh próiseála i ngléasra ceadaithe, má éilíonn an t-údarás inniúil amhlaidh, trí steiriliú faoi bhrú, agus an t-ábhar a bheidh mar thoradh air a bhuanmharcáil;(b) sa chás gur dramhaíl é ábhar Chatagóir 1, a dhiúscairt nó a aisghabháil i ngléasra ceadaithe nó cláraithe;(i) go díreach gan réamhphróiseáil; nó(ii) i ndiaidh próiseála i ngléasra ceadaithe, má éilíonn an t-údarás inniúil amhlaidh, trí steiriliú faoi bhrú, agus an t-ábhar a bheidh mar thoradh air a bhuanmharcáil;(c) i gcás ábhar Chatagóir 1, ach amháin ábhar dá dtagraítear in Airteagal 11(a)(i) agus (ii), a dhiúscairt trí phróiseáil le steiriliú faoi bhrú i ngléasra ceadaithe, agus an t-ábhar a bheidh mar thoradh air a bhuanmharcáil agus é a chur i líonadh talún údaraithe;(d) i gcás ábhar Chatagóir 1 dá dtagraítear in Airteagal 11 (c ), a chur faoi phróiseas díthocsainithe arna shainmhíniú i gcomhréir le hAirteagal 8(2) de Threoir 2002/32/CE , agus a úsáid i gcomhréir le hAirteagal 21(c), (d) agus (e);(e) i gcás ábhar Chatagóir 1 dá dtagraítear in Airteagal 11(e), a dhiúscairt trína chur i líonadh talún údaraithe;(f) a úsáid mar bhreosla chun críocha dócháin; nó(g) a úsáid chun táirgí díorthaithe a mhonarú dá dtagraítear i gCaibidil VI agus a chur ar an margadh i gcomhréir leis an réimeas speisialta atá leagtha amach sa Chaibidil sin.Airteagal 20 Diúscairt agus úsáid ábhar Chatagóir 2Déanfar ábhar Chatagóir 2 :(a) a dhiúscairt mar dhramhaíl i ngléasra loiscthe ceadaithe nó cláraithe:(i) go díreach gan réamhphróiseáil; nó(ii) i ndiaidh próiseála i ngléasra ceadaithe, má éilíonn an t-údarás inniúil amhlaidh, trí steiriliú faoi bhrú, agus an t-ábhar a bheidh mar thoradh air a bhuanmharcáil;(b) sa chás gur dramhaíl é ábhar Chatagóir 2, a dhiúscairt nó a aisghabháil i ngléasra ceadaithe nó cláraithe;(i) go díreach gan réamhphróiseáil; nó(ii) i ndiaidh próiseála i ngléasra ceadaithe, má éilíonn an t-údarás inniúil amhlaidh, trí steiriliú faoi bhrú, agus an t-ábhar a bheidh mar thoradh air a bhuanmharcáil;(c) a dhiúscairt i líonadh talún údaraithe, i ndiaidh próiseála le steiriliú faoi bhrú i ngléasra ceadaithe agus an t-ábhar a bheidh mar thoradh air a bhuanmharcáil;(d) a bhuanmharcáil i ndiaidh próiseála i ngléasra ceadaithe:(i) i gcás an ábhair phróitéinigh a bheadh mar thoradh air, trí steiriliú faoi bhrú, agus a úsáid mar leasachán orgánach nó feabhsaí ithreach; nó(ii) i gcás saillte rindreáilte, trí steiriliú faoi bhrú, má éilíonn an t-údarás inniúil amhlaidh, agus a phróiseáil tuilleadh ina ndíorthaigh saille i ngléasra ceadaithe lena úsáid i leasacháin orgánacha nó feabhsaithe ithreach;(e) a chlaochlú i ngléasra bithgháis nó i ngléasra múirínithe ceadaithe nó cláraithe:(i) i ndiaidh próiseála trí steiriliú faoi bhrú agus an t-ábhar a bheidh mar thoradh air a bhuanmharcáil, nó(ii) i gcás aoiligh, ábhair ó chonair an díleá atá deighilte ó chonair an díleá, bainne, táirgí de bhunadh bainne agus gruth buí, ar dóigh leis an údarás inniúil nach riosca iad ó thaobh aon ghalar in-tarchurtha tromchúiseach a scaipeadh, i ndiaidh réamhphróiseála nó gan aon réamhphróiseáil.(f) a chur amach ar an talamh gan phróiseáil, i gcás aoiligh, ábhair ó chonair an díleá atá deighilte ó chonair an díleá, bainne, táirgí de bhunadh bainne agus gruth buí ar dóigh leis an údarás inniúil nach riosca iad ó thaobh aon ghalar in-tarchurtha tromchúiseach a scaipeadh;(g) i gcás ábhair a thionscnaíonn ó ainmhithe uiscí, sadhlas a dhéanamh de nó é a mhúiríniú i ngléasra ceadaithe nó cláraithe;(h) a úsáid mar bhreosla chun críocha dócháin; nó(i) a úsáid chun táirgí díorthaithe a mhonarú dá dtagraítear i gCaibidil VI agus a chur ar an margadh i gcomhréir leis an réimeas speisialta atá leagtha amach sa Chaibidil sin.Airteagal 21 Diúscairt agus úsáid ábhar Chatagóir 3Déanfar ábhar Chatagóir 3:(a) a dhiúscairt mar dhramhaíl i ngléasra loiscthe ceadaithe nó cláraithe, le réamhphróiseáil nó gan réamhphróiseáil;(b) i gcás gur dramhaíl é ábhar Chatagóir 3, a dhiúscairt nó a aisghabháil i ngléasra comhloiscthe atá cláraithe nó ceadaithe, le réamhphróiseáil nó gan réamhphróiseáil;(c) a phróiseáil i ngléasra ceadaithe, ach amháin i gcás ábhair atá athraithe trí lobhadh, éilliú nó milleadh sa dóigh is gur riosca do-ghlactha é do shláinte an phobail nó do shláinte ainmhithe agus a úsáid:(i) mar ábhar beatha d’ainmhithe saothraithe nó chun ainmhithe saothraithe a bheathú, cé is moite d'ainmhithe fionnaidh, agus a chur ar an margadh i gcomhréir le hAirteagal 24, ach amháin i gcás ábhair dá dtagraítear in Airteagal 13(l) agus (m);(ii) chun ainmhithe fionnaidh a bheathú; nó(iii) chun leasachán orgánach nó feabhsaithe ithreach a chuirfear ar an margadh i gcomhréir le hAirteagal 25 a mhonarú.(d) a chlaochlú i ngléasra bithgháis nó i ngléasra múirínithe cláraithe nó ceadaithe;(e) i gcás ábhair a thionscnaíonn ó ainmhithe uiscí, sadhlas a dhéanamh de nó é a mhúiríniú i ngléasra ceadaithe nó cláraithe;(f) i gcás sliogán ach amháin na sliogáin dá dtagraítear in Airteagal 2(2)(e), a úsáid faoi choinníollacha a chuireann cosc ar aon riosca do shláinte an phobail nó do shláinte ainmhithe;(g) a úsáid mar bhreosla chun críocha dócháin; nó(h) a úsáid chun táirgí díorthaithe a mhonarú dá dtagraítear i gCaibidil VI agus a chur ar an margadh i gcomhréir leis an réimeas speisialta atá leagtha amach sa Chaibidil sin.Airteagal 22 MaoluitheTrí mhaolú ó Airteagail 19, 20 agus 21 féadfar seachtháirgí ainmhithe:(a) a dhiúscairt nó a úsáid i ngléasra ceadaithe, i gcomhréir le malairt modhanna atá ceadaithe i gcomhréir le hAirteagal 29(1) go (9);(b) a úsáid chun críocha taighde agus chun críocha sonracha eile i gcomhréir le hAirteagal 26;(c) i gcás seachtháirgí ainmhithe dá dtagraítear in Airteagal 27, a úsáid chun críocha beathaithe faoi leith i gcomhréir leis an Airteagal sin;(d) i gcás seachtháirgí ainmhithe dá dtagraítear in Airteagal 28, a dhiúscairt i gcomhréir leis an Airteagal sin;(e) i gcás ábhar Chatagóir 2 agus ábhar Chatagóir 3 agus má tá sé údaraithe ag an údarás inniúil:(i) a úsáid chun ullmhóidí bithdhinimiciúla a ullmhú agus a chur amach ar an talamh mar a thagraítear dóibh i bpointe 2.3 de Chuid A d’Iarscríbhinn I de Rialachán (CE) Uimh. 2092/91;(ii) a úsáid chun peataí a bheathú;(f) i gcás ábhar Chatagóir 3 dá dtagraítear in Airteagal 13(f) agus seachtháirgí ainmhithe eile a bhaintear le linn idirghabhála máinliachta ar ainmhithe beo, má tá sé údaraithe ag an údarás inniúil amhlaidh, a dhiúscairt ar an bhfeirm.Airteagal 23 Bearta cur chun feidhme1. Féadfaidh an Coimisiún bearta a leagan síos chun an Roinn seo a chur chun feidhme, maidir le:(a) modhanna próiseála do sheachtháirgí ainmhithe ach amháin steiriliú faoi brú, go háirithe maidir le paraiméadair ama, teochta agus bhrú a fheidhmeofar sna modhanna próiseála sin;(b) paraiméadair chun seachtháirgí ainmhithe a chlaochlú go bithghás nó go múirín;(c) sadhlas a dhéanamh as ábhar a thionscnaíonn ó ainmhithe uiscí;(d) buanmharcáil ar sheachtháirgí ainmhithe;(e) seachtháirgí ainmhithe, leasacháin orgánacha agus feabhsaithe ithreach áirithe a chur amach ar an talamh;(f) seachtháirgí ainmhithe áirithe a úsáid mar ábhar beatha d’ainmhithe saothraithe nó chun ainmhithe saothraithe a bheathú;(g) leibhéal an riosca do shláinte an phobail nó do shláinte ainmhithe i ndáil le hábhar áirithe a bhreithnítear a bheith do-ghlactha dá dtagraítear in Airteagal 21 (c) .Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48 (4).2. Go dtí go nglacfar rialacha i gcomhréir le pointí (b) agus (c) den chéad fhomhír de mhír 1, féadfaidh Ballstáit rialacha náisiúnta a ghlacadh nó a chothabháil chun seachtháirgí ainmhithe a chlaochlú mar a dtagraítear in Airteagal 13(m) agus chun sadhlas a dhéanamh as ábhar a thionscnaíonn ó ainmhithe uiscí;roinn 3: cur ar an margadhAirteagal 24 Seachtháirgí ainmhithe a chur ar an margadh chun críocha beathaithe1. Ní ceadmhach seachtháirgí ainmhithe atá beartaithe mar bheatha d’ainmhithe saothraithe nó táirgí díorthaithe le húsáid mar ábhar beatha d’ainmhithe saothraithe a chur ar an margadh ach amháin más rud é:(a) gur ábhar Chatagóir 3 iad nó go bhfuil siad díorthaithe as; i gcás ábhair, áfach, atá beartaithe mar bheatha d’ainmhithe saothraithe, ach amháin ainmhithe fionnaidh, gur seachtháirgí iad ó ábhar Chatagóir 3 nó go bhfuil siad díorthaithe as, cé is moite d'ábhar dá dtagraítear in Airteagal 13(1) agus (m);(b) go bhfuil siad bailithe, próiseáilte nó claochlaithe, de réir mar is infheidhme, i gcomhréir leis na coinníollacha don steiriliú faoi bhrú nó coinníollacha eile chun riosca do shláinte an phobail agus do shláinte ainmhithe a chosc i gcomhréir le Roinn 2 agus aon bheart arna leagan síos i gcomhréir le mír 2 den Airteagal seo;(c) gur seachtháirgí iad as gléasraí nó bunaíochtaí ceadaithe nó cláraithe mar is infheidhme i ndáil le seachtháirge ainmhí nó táirge díorthaithe.2. Féadfaidh an Coimisiúin bearta a ghlacadh chun an tAirteagal seo a chur chun feidhme maidir le:(a) coinníollacha a bhaineann le sláinte an phobail agus sláinte ainmhithe do bhailiú, próiseáil agus cóireáil seachtháirgí ainmhithe agus táirgí díorthaithe dá dtagraítear i mír 1;(b) coinníollacha a bhíonn dírithe ar inrianaitheacht a áirithiú agus ar thras-éilliú a chosc agus a bhaineann le ceann scríbe ábhair a bhíonn oiriúnach mar bhia don duine chun críocha beathaithe nó le húsáid mar ábhar beatha.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48 (4).Airteagal 25 Leasacháin orgánacha agus feabhsaithe ithreach a chur ar an margadh agus a úsáid1. Féadfar leasacháin orgánacha agus feabhsaithe ithreach a chur ar an margadh agus a úsáid ar choinníoll(a) go mbeidh siad díorthaithe as ábhar Chatagóir 2 nó ábhar Chatagóir 3;(b) go mbeidh siad táirgthe i gcomhréir leis na coinníollacha don steiriliú faoi bhrú nó coinníollacha eile chun riosca do shláinte an phobail agus do shláinte ainmhithe a chosc, i gcomhréir le ceanglais Roinn 2 agus aon bheart eile arna leagan síos i gcomhréir le mír 2;(c) i gcás leasachán orgánach agus feabhsaithe ithreach a bheidh díorthaithe ó ábhar próitéineach go mbeidh siad measctha le comhpháirt a dhéanfaidh a n-úsáid ina dhiaidh sin chun críocha beathaithe a eisiamh; agus(d) go dtiocfaidh siad ó ghléasraí nó bunaíochtaí ceadaithe nó cláraithe, mar is infheidhme. Féadfaidh Ballstáit rialacha náisiúnta a fhorchuirfidh breis rialacha d’úsáid nó do shrianadh úsáid leasachán orgánach nó feabhsaithe ithreach a ghlacadh nó a chothabháil, ar choinníoll go mbeidh gá leis na rialacha sin ar fhorais chun cosaint a thabhairt do shláinte an phobail nó do shláinte ainmhithe.2. Féadfaidh an Coimisiún bearta a ghlacadh chun an tAirteagal seo a chur chun feidhme maidir le:(a) coinníollacha sláinte an phobail agus sláinte ainmhithe i ndáil le táirgeadh agus úsáid leasachán orgánach agus feabhsaithe ithreach;(b) comhpháirteanna i ndáil le marcáil leasachán orgánach nó feabhsaithe ithreach;(c) comhpháirteanna le meascadh le leasacháin orgánacha nó feabhsaithe ithreach;(d) coinníollacha forlíontacha, amhail substaintí nó modhanna a úsáidfear do mharcáil agus na híoschainníochtaí a bheidh le comhlíonadh nuair a bheidh an meascán á ullmhú, le húsáid leasacháin nó feabhsaithe ithreach den sórt sin ina dhiaidh sin chun críocha beathaithe a eisiamh.Glacfar na bearta sin a ceapadh chun eilimintí neamhriachtanacha den Rialachán seo, a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48 (4).ROINN 4: MAOLUITHE MAIDIR LE SEACHTHÁIRGÍ AINMHITHE AGUS TÁIRGÍ DÍORTHAITHE A ÚSÁID AGUS A DHIÚSCAIRTAirteagal 26 Maoluithe maidir le seachtháirgí ainmhithe a úsáid chun críocha taighde agus chun críocha sonracha eile1. Féadfaidh an t-údarás inniúil, trí mhaolú ó Roinn 1 agus Roinn 2 úsáid seachtháirgí ainmhithe agus táirgí díorthaithe a údarú do thaispeántais agus chun críocha fáthmheasa, oideachais nó taighde faoi choinníollacha a áiritheoidh rialú rioscaí do shláinte an phobail agus do shláinte ainmhithe.Áireofar ar na coinníollacha sin:(a) toirmeasc ar aon úsáid eile a bhaint as na seachtháirgí ainmhithe nó na táirgí díorthaithe chun críocha eile ina dhiaidh sin;(b) an oibleagáid chun na seachtháirgí ainmhithe nó na táirgí díorthaithe a dhiúscairt go sábháilte nó iad a athchoinsíniú go dtí a n-ionad tionscnaimh.2. Beidh oibreoirí gléasraí agus bunaíochtaí a bheidh ag déanamh oibríochtaí i ndáil le hábhar Chatagóir 1 agus ábhar Chatagóir 2 agus úsáideoirí a bheidh ag déanamh oibríochtaí den sórt sin i gcomhréir le mír 1 cláraithe ag an údarás inniúil ar an bhfaisnéis seo a leanas a chur isteach:(a) faisnéis faoi chatagóir na seachtháirgí ainmhithe atáthar a úsáid;(b) faisnéis faoi chineál na n-oibríochtaí atáthar a dhéanamh agus a bhfuil iarratas ar chlárú déanta ina leith, ag baint úsáide as seachtháirgí ainmhithe agus táirgí díorthaithe mar ábhar tosaigh.3. Féadfar bearta chun an tAirteagal seo a chur chun feidhme a ghlacadh i gcomhréir leis an nós imeachta dá dtagraítear in Airteagal 48(3) maidir le heolas a chur isteach, lena n-áirítear foirm chaighdeánach.4. I gcás rioscaí do shláinte an phobail agus do shláinte ainmhithe a éilíonn go nglacfaí bearta a fholóidh críoch iomlán an Chomhphobail, go háirithe i gcás rioscaí atá ag teacht chun cinn as an nua, féadfaidh an Coimisiún coinníollacha comhchuibhithe a ghlacadh chun na seachtháirgí ainmhithe agus na táirgí díorthaithe dá dtagraítear i mír 1 a allmhairiú agus a úsáid. D’fhéadfaí ceanglais maidir le stóráil, pacáistiú, sainaithint, iompar agus diúscairt a áireamh ar na coinníollacha sin.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48 (4).Airteagal 27 Maoluithe maidir le bailiú agus úsáid seachtháirgí ainmhithechun críocha beathaithe speisialta1. Féadfaidh an t-údarás inniúil, trí mhaolú ó Roinn 1 agus Roinn 2, údarú a dhéanamh, faoi choinníollacha a áiritheoidh rialú rioscaí do shláinte an phobail agus do shláinte ainmhithe maidir le bailiú agus úsáid:(a) ábhar Chatagóir 2 ar choinníoll gur ó ainmhithe é nár maraíodh ná a bhásaigh de bharr galair a d’fhéadfadh daoine nó ainmhithe a tholgadh a bheith orthu nó gur ceapadh go bhféadfadh sé a bheith orthu;(b) ábhar Chatagóir 3 le tabhairt mar bheatha:(i) d’ainmhithe i zúnna;(ii) d’ainmhithe sorcais ;(iii) do reiptílí agus d’éin chreiche seachas ainmhithe i zúnna ná ainmhithe sorcais;(iv) d’ainmhithe fionnaidh;(v) d’ainmhithe fiáine nach bhfuil a gcuid feola ceaptha mar bhia don duine;(vi) do mhadraí ó chonchróite nó ó chonairtí aitheanta;(vii) do chruimheanna a úsáidtear mar bhaoite iascaireachta.2. Féadfaidh an t-údarás inniúil, trí mhaolú ó Roinn 1 agus Roinn 2 agus i gcomhréir le coinníollacha arna leagan síos de bhun mhír 3 den Airteagal seo, ábhar Chatagóir 1 dá dtagraítear in Airteagal 11(b)(ii) a thabhairt mar bheatha d’ainmhithe i zúnna agus do speicis éan neicreafagach atá i mbaol nó atá cosanta agus a bhfuil cónaí orthu ina ngnáthóg nádúrtha.3. Féadfaidh an Coimisiún bearta a ghlacadh chun an tAirteagal seo a chur chun feidhme ar na coinníollacha:(a) faoina bhféadfar bailiú agus úsáid dá dtagraítear i mír 1 a údarú i ndáil le dáileadh, stóráil agus úsáid ábhar Chatagóir 2 agus ábhar Chatagóir 3 chun críocha beathaithe, lena n-áirítear rioscaí a bheidh ag teacht chun cinn as an nua;(b) faoina bhféadfar ábhar de Chatagóir 1 dá dtagraítear i mír 2 a údarú lena n-áirítear:(i) na speicis éan neicreafagach i mBallstáit áirithe a bhféadfar an t-ábhar sin a thabhairt dóibh mar bheatha;(ii) na bearta is gá lena áirithiú go gcoiscfear go mbeidh fáil ar an ábhar atáthar a bheathú ag speicis eile.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48 (4).Airteagal 28 Maoluithe maidir le seachtháirgí ainmhithe a dhiúscairt1. Féadfaidh an t -údarás inniúil, trí mhaolú ó Roinn 1 agus Roinn 2, údarú a thabhairt chun:(a) peataí marbha a dhiúscairt trí adhlacadh;(b) ábhar Chatagóir 1 dá dtagraítear in Airteagal 11(a)(v) agus 11(b)(ii), ábhar Chatagóir 2 agus ábhar Chatagóir 3 i limistéir iargúlta a dhiúscairt trí dhó, trí adhlacadh ar an láthair nó trí mhodhanna eile faoi mhaoirseacht oifigiúil a choiscfidh rioscaí a tharchur chuig sláinte an phobail agus sláinte ainmhithe;(c) ábhar Chatagóir 1 dá dtagraítear in Airteagal 11(b)(ii), ábhar Chatagóir 2, agus ábhar Chatagóir 3 i limistéir nach féidir a rochtain ar éigin nó nach bhféadfaí iad a rochtain ach in imthosca, ó thaobh cúinsí geografacha nó aeráide nó de bharr tubaiste nádúrtha, a chruthódh rioscaí do shláinte agus do shábháilteacht na ndaoine a bheadh ag déanamh an bhailithe nó go n-éileodh rochtain go gcaithfí úsáid a bhaint as deiseanna aisghabhála díréireacha, a dhiúscairt trí dhó nó trí adhlacadh ar an láthair nó trí mhodhanna eile faoi mhaoirseacht oifigiúil a choiscfidh rioscaí a tharchur chuig sláinte an phobail agus sláinte ainmhithe;(d) ábhar Chatagóir 2 agus ábhar Chatagóir 3 nach riosca iad do shláinte an phobail nó do shláinte ainmhithe agus a thagann chun cinn ag áitribh oibreoirí nach láimhseálann níos mó ná an méid de na seachtháirgí ainmnithe sin a thagann chun cinn in aghaidh na seachtaine, atá leagtha síos i gcomhréir le pointe (c) sa chéad fhomhír de mhír 4, i ndáil le cineál na ngníomhaíochtaí a sheoltar agus speiceas tionscnaimh na seachtháirgí ainmhithe lena mbaineann, a dhiúscairt trí mhodhanna eile seachas dó nó adhlacadh ar an láthair, agus é sin a dhéanamh faoi mhaoirseacht;(e) seachtháirgí ainmhithe ach amháin ábhar Chatagóir 1 dá dtagraítear in Airteagal 11(a)(i), i gcás ráige galair infhógartha arna liostú i gcomhréir le pointe (d) den chéad fhomhír de mhír 4, a dhiúscairt trí dhó nó trí adhlacadh ar an láthair faoi choinníollacha a choiscfidh rioscaí a tharchur chuig sláinte an phobail agus sláinte ainmhithe, sa chás go gcuirfeadh iompar chuig an ngléasra ceadaithe is gaire chun na seachtháirgí ainmhithe a phróiseáil nó a dhiúscairt le hiomadú rioscaí sláinte nó as a n-eascródh, i gcás ráige forleithne de ghalar eipeasótach, easpa acmhainneachta i ngléasraí den sórt sin.2. Ní ceadmhach do mhéid na limistéar iargúlta i mBallstát sonrach dá dtagraítear i mír 1(b) dul thar céatadán de mhéid dhromchla a chríche talún.3. Cuirfidh Ballstáit eolas ar fáil don Choimisiún faoi:(a) na limistéir a dhéanann siad a aicmiú mar limistéir iargúlta chun mír 1(b) a chur i bhfeidhm agus na cúiseanna leis an aicmiú sin, agus eolas cothrom le dáta maidir le haon athrú ar an aicmiú sin;(b) úsáid a bhaineann siad as na húdaruithe dá bhforáiltear i mír 1(c) agus (d) i ndáil le hábhar Chatagóir 1 agus ábhar Chatagóir 2.4. Féadfaidh an Coimisiún bearta a ghlacadh chun an tAirteagal seo a chur chun feidhme maidir le:(a) coinníollacha a bheidh dírithe ar rialú rioscaí do shláinte an phobail agus do shláinte ainmhithe i ndáil le dó agus adhlacadh ar an láthair a áirithiú;(b) uaschéatadán na críche dá dtagraítear i mír 2;(c) an méid seachtháirgí ainmhithe, maidir le cineál na ngníomhaíochtaí agus na speiceas tionscnaimh, dá dtagraítear i mír 1(d);(d) liosta galar dá dtagraítear i mír 1(e).Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48 (4).roinn 5: malairt modhanna CHUN SEACHTHÁIRGÍ AINMHITHE AGUS TÁIRGÍ DÍORTHAITHE A ÚSÁID AGUS A DHIÚSCAIRTAirteagal 29 Malairt modhanna a cheadú chun críocha úsáide nó diúscartha1. Féadfaidh an Coimisiún an nós imeachta a thionscnamh chun malairt modha a cheadú chun seachtháirgí ainmhithe nó táirgí díorthaithe a úsáid nó a dhiúscairt, nó é sin a thionscnamh tar éis iarratas a fháil ó Bhallstát nó ó pháirtí leasmhar, a d'fhéadfadh ionadú a dhéanamh thar ceann níos mó ná páirtí leasmhar amháin.2. Seolfaidh páirtithe leasmhara a n-iarratas chuig údarás inniúil an Bhallstáit a mbeidh sé i gceist acu an mhalairt modha a úsáid.3. Déanfaidh an t-údaras inniúil measúnú laistigh de thréimhse dhá mhí tar éis an t-iarratas comhlánaithe a fháil, cibé an gcomhlíonann an t-iarratas an fhormáid chaighdeánach d’iarratais dá dtagraítear i mír 10.Cuirfidh an t-údarás inniúil na hiarratais ó Bhallstáit agus ó pháirtithe leasmhara, maille le tuarascáil ar an meastóireacht sin, faoi bhráid an Údaráis Eorpaigh um Shábháilteacht Bia (dá dtagraítear “an tÚdarás” anseo feasta) agus faoi bhráid an Choimisiúin.4. Cuirfidh an Coimisiún na hiarratais, maille le tuarascáil ar an meastóireacht, faoi bhráid an Údaráis.5. Déanfaidh an tÚdarás measúnú, laistigh de shé mhí tar éis an t-iarratas comhlánaithe a fháil, cibé an áirithíonn an modh arna thíolacadh go laghdófar na rioscaí do shláinte an phobail nó do shláinte ainmhithe go céim atá comhionann ar a laghad leis na modhanna próiseála arna leagan síos i gcomhréir le hAirteagal 23(1)(a) agus eiseoidh sé tuairim ar an iarratas arna thíolacadh.6. I gcásanna cuí-réasúnaithe ina n-éileoidh an tÚdarás eolas breise ó iarratasóirí, féadfar an tréimhse dá bhforáiltear i mír 5 a chur ar fionraí.Tar éis dul i gcomhairle leis an iarratasóir, leagfaidh an tÚdarás tréimhse síos faoina bhféadfar an t-eolas a sholáthar dó agus cuirfidh sé an Coimisiún ar an eolas faoin tréimhse bhreise riachtanach.7. Sa chás go gcuirfidh iarratasóirí eolas breise isteach ar a gconlán féin, seolfaidh siad é chuig an Údarás.Sa chás sin ní dhéanfar an tréimhse dá bhforáiltear i mír 5 a shíneadh ar feadh tréimhse breise.8. Cuirfidh an tÚdarás a thuairim ar aghaidh chuig an gCoimisiún, an t-iarratasóir agus údarás inniúil an Bhallstáit lena mbaineann.9. Laistigh de thrí mhí ó thuairim an Údaráis a fháil agus ag cur na tuairime sin san áireamh, cuirfidh an Coimisiún in iúl don iarratasóir faoin mbeart atá molta i gcomhréir le mír 11.10. Féadfar formáid chaighdeánach d’iarratais ar mhalairt modhanna a ghlacadh i gcomhréir leis an nós imeachta dá dtagraítear in Airteagal 48(2).11. Féadfaidh an Coimisiún na bearta seo a leanas a ghlacadh:(a) bearta lena n-údaraítear malairt chun seachtháirgí ainmhithe nó táirgí díorthaithe a úsáid nó a dhiúscairt;(b) bearta lena ndiúltaítear malairt modha den sórt sin a údarú.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48 (4).CAIBIDIL IV:RIALUITHE OIFIGIÚLAAirteagal 30 Rialuithe Oifigiúla1. Ag tráthanna rialta, déanfaidh an t-údarás inniúil rialuithe oifigiúla agus maoirseacht oifigiúil a chur i gcrích ag gléasraí agus bunaíochtaí atá ceadaithe agus cláraithe agus ag áitribh a mbeidh eolas curtha ar fáil ina leith i gcomhréir le hAirteagal 40(3).2. Agus é i mbun rialú oifigiúil cuirfidh an t-údarás inniúil aon treoracha náisiúnta agus Comhphobail maidir le dea-chleachtas a chomhlíontar san áireamh.Airteagal 31 Fionraíochtaí, aistarraingtí agus toirmisc ar oibríochtaí1. Má nochtann na rialuithe oifigiúla agus an mhaoirseacht oifigiúil a dhéanfaidh an t-údarás inniúil nach bhfuil ceann nó níos mó de cheanglais an Rialacháin seo comhlíonta déanfaidh sé gníomh iomchuí.Déanfaidh an t-údarás inniúil, go háirithe(a) ceaduithe na ngléasraí agus na mbunaíochtaí atá ceadaithe de bhun an Rialacháin seo a chur ar fionraí, más rud é:(i) nach bhfuil na coinníollacha maidir leis an ngléasra nó an bhunaíocht a cheadú nó a oibriú á gcomhall a thuilleadh;(ii) gur féidir a bheith ag súil leis an oibreoir na heasnaimh a leigheas laistigh de thréimhse réasúnach ama;(iii) nach n-éilíonn na rioscaí a d’fhéadfadh a bheith ann do shláinte an phobail agus do shláinte ainmhithe gníomh i gcomhréir le pointe (b);(b) ceaduithe na ngléasraí agus na mbunaíochtaí atá ceadaithe de bhun an Rialacháin seo a tharraingt siar, más rud é:(i) nach bhfuil na coinníollacha maidir leis an ngléasra nó an bhunaíocht a cheadú nó a oibriú á gcomhall a thuilleadh;(ii) nach féidir a bheith ag súil leis an oibreoir na heasnaimh a leigheas laistigh de thréimhse réasúnach ama-  ar chúiseanna a bhaineann le hinfreastruchtúr an ghléasra-  ar chúiseanna a bhaineann le cumas pearsanta an oibreora nó na foirne faoina mhaoirseacht, nó-  de bharr rioscaí tromchúiseacha do shláinte ainmhithe nó do shláinte an phobail a d’éileodh mórchoigeartuithe ar oibriú an ghléasra nó na bunaíochta sula bhféadfaidh an t-oibreoir iarratas a dhéanamh ar athcheadú.2. Cuirfidh an t-údarás inniúil toirmeasc go sealadach nó go buan ar ghléasra cláraithe, bunaíocht chláraithe nó úsáideoir cláraithe nó ar oibreoir áitribh a mbeidh eolas curtha ar fáil ina leith i gcomhréir le hAirteagal 40(3), oibríochtaí a dhéanamh faoin Rialachán seo, de réir mar is cuí, tar éis eolas a fháil a léireoidh(a) nach bhfuil ceanglais reachtaíocht an Chomhphobail comhlíonta; nó(b) rioscaí a d’fhéadfadh a bheith ann do shláinte an phobail nó do shláinte ainmhithe ag eascairt as oibríochtaí den sórt sin.Airteagal 32 Liostaí de ghléasraí, bunaíochtaí agus úsáideoirí atá ceadaithe nó cláraithe1. Déanfaidh gach Ballstát liosta de ghléasraí, bunaíochtaí agus úsáideoirí a bheidh ceadaithe nó cláraithe laistigh dá chríoch i gcomhréir leis an Rialachán seo agus de bhunaíochtaí a mbeidh eolas curtha ar fáil ina leith i gcomhréir le hAirteagal 40(3) laistigh dá chríoch a tharraingt suas.Sannfaidh sé uimhir oifigiúil do gach gléasra, bunaíocht nó úsáideoir ceadaithe nó cláraithe faoi seach, agus do gach oibreoir a mbeidh eolas curtha ar fáil ina leith i gcomhréir le hAirteagal 40(3), lena sainaithneofar an gléasra, an bhunaíocht, an t-úsáideoir nó an t-oibreoir i ndáil leis an gcineál gníomhaíochtaí a dhéantar iontu.Léireoidh na Ballstáit, más infheidhme, uimhir oifigiúil a bheidh sannta do ghléasra, do bhunaíocht, d’úsáideoir nó d’oibreoir faoi reachtaíocht eile de chuid an Chomhphobail.Cuirfidh na Ballstáit na liostaí de na gléasraí agus de na bunaíochtaí ceadaithe nó cláraithe ar fáil don Choimisiún agus do Bhallstáit eile.Coinneoidh na Ballstáit liostaí na ngléasraí ceadaithe nó na ngléasraí cláraithe agus liostaí na n-oibreoirí a mbeidh eolas curtha ar fáil ina leith cothrom le dáta agus cuirfidh siad ar fáil do Bhallstáit eile agus don phobal iad.2. Féadfar bearta chun an tAirteagal seo a chur chun feidhme a leagan síos i gcomhréir leis an nós imeachta dá dtagraítear in Airteagal 48(3), go háirithe maidir leo seo a leanas:(a) an fhormáid do na liostaí dá dtagraítear i mír 1;(b) an nós imeachta dá dtagraítear i mír 1 chun na liostaí a tharraingt suas.Airteagal 33 Rialuithe maidir le seachtháirgí ainmhithe a choinsíniú chuig Ballstáit eile1. I gcás a mbeidh sé i gceist ag oibreoir ábhar Chatagóir 1, ábhar Chatagóir 2 nó feoil agus min chnámh nó saill ainmhíoch atá díorthaithe ó ábhar Chatagóir 1 a choinsíniú chuig Ballstát eile cinnfidh údarás inniúil an Bhallstáit cinn scríbe ar na nithe seo a leanas tar éis iarratas a fháil ón oibreoir:(a) diúltú glacadh leis an gcoinsíneacht;(b) glacadh leis an gcoinsíneacht gan choinníoll; nó(c) admháil a thabhairt i leith na coinsíneachta faoi réir na gcoinníollacha seo a leanas:(i) mura ndearnadh steiriliú faoi bhrú ar an ábhar nó ar na táirgí díorthaithe, go gcaithfidh sé dul faoin gcóireáil sin; nó(ii) go gcaithfidh an t-ábhar nó na táirgí díorthaithe aon choinníollacha do choinsíniú na coinsíneachta agus atá cuí-réasúnaithe chun sláinte ainmhithe nó sláinte an phobail a chosaint a chomhlíonadh lena áirithiú go ndéanfar ábhar agus táirgí díorthaithe a láimhseáil i gcomhréir leis an Rialachán seo.Cuirfidh oibreoirí an t-údarás inniúil ar an eolas faoin ionad tionscnaimh roimh an choinsíneacht a choinsíniú.2. Cuirfidh údarás inniúil an ionaid tionscnaimh údarás inniúil an ionaid cinn scríbe ar an eolas tríd an gcóras TRACES i gcomhréir le Cinneadh 2004/292/CE, faoi choinsíniú gach coinsíneachta faoi seach arna seoladh chuig Ballstáit eile, maidir leis na sonraí seo a leanas:(a) an t-ábhar nó na táirgí díorthaithe dá dtagraítear i mír 1;(b) feoil agus min chnámh agus saill ainmhíoch atá díorthaithe ó ábhar Chatagóir 2;(c) próitéin ainmhíoch phróiseáilte atá díorthaithe ó ábhar Chatagóir 3.Nuair a bhfaighidh údarás inniúil an ionaid cinn scríbe fógra faoin gcoinsíniú, tabharfaidh sé fógra d'údarás inniúil an ionaid tionscnaimh tríd an gcóras TRACES gur tháinig an choinsíneacht chomh fada leis an ionad cinn scríbe.3. Déanfar seachtháirgí ainmhithe, feoil agus min chnámh dá dtagraítear i mír 1 den Airteagal seo a thabhairt go díreach chuig an ngléasra cinn scríbe, a chaithfidh a bheith ceadaithe nó cláraithe i gcomhréir le hAirteagail 6, 7 agus 8 nó i gcás aoiligh, chuig an bhfeirm ag a gcuirfear amach ar an talamh é, i gcomhréir le húdarú arna eisiúint ag an údarás inniúil.4. Nuair a sheolfar seachtháirgí ainmhithe nó táirgí díorthaithe chuig Ballstáit eile trí chríoch tríú tír, seolfar iad ar mhodh iompair a bheidh séalaithe sa Bhallstát tionscnaimh agus beidh deimhniú sláinte ina dteannta.Ní athiontrálfaidh coinsíneachtaí críoch an Chomhphobail ach trí phointe cigireachta teorann amháin, i gcomhréir le hAirteagal 6 de Threoir 89/662/CEE.5. Trí mhaolú ó mhíreanna 1 go 4, ní sheolfar seachtháirgí ainmhithe ná táirgí díorthaithe dá dtagraítear iontu, a bheidh measctha nó éillithe le haon chuid den dramhaíl arna liostú mar dhramhaíl ghuaiseach i gCinneadh 2000/532/CE, chuig Ballstáit eile ach faoi réir cheanglais Rialachán (CE) Uimh. 1013/2006.6. Féadfaidh an Coimisiún bearta a ghlacadh chun an tAirteagal seo a chur chun feidhme maidir le:(a) coinníollacha forlíontacha chun seachtháirgí ainmhithe nó táirgí díorthaithe dá dtagraítear i mír 3 a choinsíniú;(b) múnlaí do na deimhnithe sláinte a chaithfidh a bheith ag gabháil le coinsíneachtaí a sheolfar i gcomhréir le mír 4.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48 (4).7. Féadfaidh an Coimisiún maoluithe ó mhíreanna 1 go 4 a dheonú i ndáil le coinsíniú aoiligh arna iompar idir dhá phointe ar an bhfeirm chéanna nó idir feirmeacha a bheidh suite i réigiúin teorann Ballstát a bhfuil teorainn choiteann acu.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48 (4).Airteagal 34 Rialuithe Comhphobail sna Ballstáit1. Féadfaidh saineolaithe ón gCoimisiún seiceálacha ar an láthair a dhéanamh, i gcomhar le húdaráis inniúla na mBallstát, a mhéid is gá sin d’fheidhmiú aonfhoirmeach an Rialacháin seo.Cuirfidh an Ballstát ar ar a chríoch a bheidh na seiceálacha á ndéanamh gach cúnamh is gá lena gcuid dualgas a chomhlíonadh ar fáil do na saineolaithe.Cuirfidh an Coimisiún torthaí na seiceálacha a bheidh déanta in iúl don údarás inniúil.2. Féadfar bearta a ghlacadh chun an tAirteagal seo a chur chun feidhme i gcomhréir leis an nós imeachta dá dtagraítear in Airteagal 48(3), go háirithe maidir leis an nós imeachta do chomhar le húdaráis náisiúnta.CAIBIDIL V: ALLMHAIRIÚ, IDIRTHURAS AGUS ONNMHAIRIÚAirteagal 35 Allmhairiú agus idirthuras seachtháirgí ainmhithe1. Déanfar seachtháirgí ainmhithe nó táirgí díorthaithe a allmhairiú isteach sa Chomhphobal, nó a chur ar idirthuras tríd an gComhphobal, i gcomhréir le:(a) ceanglais iomchuí an Rialacháin seo maidir leis an seachtháirge ainmhithe áirithe nó an táirge díorthaithe áirithe atá chomh dian céanna ar a laghad agus na ceanglais sin is infheidhme maidir le táirgeadh agus margaíocht seachtháirgí ainmhithe nó táirgí díorthaithe den sórt sin laistigh den Chomhphobal;(b) coinníollacha arna n-aithint ag an gCoimisiún go bhfuil siad comhionann ar a laghad leis na ceanglais is infheidhme maidir le táirgeadh agus margaíocht seachtháirgí ainmhithe nó táirgí díorthaithe den sórt sin faoi reachtaíocht an Chomhphobail; nó(c) i gcás táirgí díorthaithe dá dtagraítear i gCaibidil VI nó i gcás ábhair dá monarú, i gcomhréir leis an réimeas speisialta a leagtar amach sa Chaibidil sin.Glacfar na bearta sin dá bhforáiltear i bpointe (b), a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48(4).2. Trí mhaolú ó mhír 1:(a) ní dhéanfar ábhar priacail sonraithe a allmhairiú ná a chur ar idirthuras ach amháin i gcomhréir le Rialachán (CE) Uimh. 999/2001;(b) ní dhéanfar seachtháirgí ainmhithe ná táirgí díorthaithe a mheasctar nó a éillítear le haon chuid den dramhaíl a liostaítear mar dhramhaíl ghuaiseach i gCinneadh 2000/532/CE a allmhairiú ná a chur ar idirthuras ach amháin faoi réir cheanglais Rialachán (CE) Uimh. 1013/2006;(c) ní dhéanfar ábhar Chatagóir 1, ábhar Chatagóir 2 agus táirgí a dhíorthaítear astu, nach bhfuil beartaithe chun táirgí díorthaithe dá dtagraítear i gCaibidil VI a mhonarú, a allmhairiú ná a chur ar idirthuras ach amháin ar choinníoll go nglacfar le rialacha dá n-allmhairiú i gcomhréir le hAirteagal 36(a);(d) ní dhéanfar seachtháirgí ainmhithe agus táirgí díorthaithe a dhírítear ar na críocha dá dtagraítear in Airteagal 26(1) a allmhairiú ná a chur ar idirthuras ach amháin i gcomhréir le bearta náisiúnta lena n-áirithítear rialú rioscaí do shláinte an phobail agus do shláinte ainmhithe, go dtí go ndéanfar coinníollacha comhchuibhithe dá dtagraítear in Airteagal 26(4) a ghlacadh.3. I gcás ábhar Chatagóir 3 agus táirgí a dhíorthaítear as a iompar agus a chur ar idirthuras, déanfaidh an Coimisiún na ceanglais iomchuí mar a thagraítear dóibh i bpointe (a) den chéad fhomhír de mhír 1 a ghlacadh.Féadfar a shonrú leis na ceanglais i gcás coinsíneachtaí:(a) nach mór dóibh teacht as tríú tír nó cuid de thríú tír a liostaítear i gcomhréir le mír 4;(b) nach mór dóibh teacht as gléasraí nó as bunaíochtaí atá ceadaithe nó cláraithe ag údarás inniúil an tríú tír tionscnaimh agus atá liostaithe ag an údarás sin chun na críche sin;(c) go mbeidh doiciméadacht amhail doiciméad tráchtála, dearbhú nó deimhniú sláinte a bheidh ar aon dul le múnla arna leagan síos i gcomhréir le hAirteagal 36(d) ag gabháil leo agus iad á n-iompar chuig pointe iontrála isteach sa Chomhphobal áit a dtarlóidh na seiceálacha tréidliachta.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48(4).Go dtí go ndéanfaidh an Coimisiún na ceanglais dá dtagraítear i bpointe (a) agus i bpointe (c) den dara fomhír a ghlacadh, sonróidh na Ballstáit na ceanglais sin i mbearta náisiúnta.4. Déanfar liosta de thríú tíortha nó de chodanna de thríú tíortha as a bhféadfar seachtháirgí ainmhithe nó táirgí díorthaithe a allmhairiú nó a chur ar idirthuras tríd an gComhphobal a tharraingt suas i gcomhréir leis an nós imeachta dá dtagraítear in Airteagal 48(3), ag cur na nithe seo a leanas, go háirithe, san áireamh:(a) reachtaíocht an tríú tír;(b) eagrú an údaráis inniúil agus a sheirbhísí cigireachta sa tríú tír, cumhachtaí na seirbhísí sin, an mhaoirseacht a bhfuil siad faoina réir, agus a n-údarás monatóireacht éifeachtach a dhéanamh ar fheidhmiú a gcuid reachtaíochta;(c) na coinníollacha sláinte iarbhír a chuirtear i bhfeidhm ar tháirgeadh, ar mhonarú, ar láimhseáil, ar stóráil agus ar choinsíniú táirgí de bhunadh ainmhíoch atá beartaithe don Chomhphobal;(d) na dearbhuithe is féidir leis an tríú tír a thabhairt maidir le comhlíonadh na gcoinníollacha sláinte iomchuí;(e) taithí an tríú tír maidir le margaíocht an táirge agus torthaí na seiceálacha allmhairiúcháin a rinneadh;(f) an toradh ar aon chigireachtaí de chuid an Chomhphobail sa tríú tír;(g) stádas sláinte an bheostoic, aon ainmhithe tí agus fiadhúlra sa tríú tír, ag féachaint go háirithe do ghalair ainmhithe coimhthíocha agus d’aon ghnéithe den staid sláinte ginearálta sa tír a d’fhéadfadh sláinte an phobail nó sláinte ainmhithe sa Chomhphobal a chur i mbaol;(h) cé chomh rialta agus cé chomh tapa is a thugann an tríú tír faisnéis maidir le galair ainmhithe ionfhabhtaíocha nó thógálacha a bheith ar a críoch, go háirithe na galair a liostaítear i gCód Sláinte Ainmhithe Talúnda agus Cód Sláinte Ainmhithe Uiscí de chuid na hEagraíochta Domhanda um Shláinte Ainmhithe;(i) na rialacháin maidir le cosc agus rialú galar ainmhíoch ionfhabhtaíoch nó tógálach atá i bhfeidhm sa tríú tír agus a gcur chun feidhme, lena n-áirítear rialacha maidir le hallmhairithe ó thríú tíortha eile.Ní mór liostaí na ngléasraí agus na mbunaíochtaí dá dtagraítear i mír 3 a choinneáil cothrom le dáta agus a chur in iúl don Choimisiún agus do na Ballstáit agus a chur ar fáil don phobal.Airteagal 36 Bearta cur chun feidhmeFéadfaidh an Coimisiún bearta chun Airteagal 35 a chur chun feidhme a ghlacadh maidir le:(a) coinníollacha chun ábhar Chatagóir 1 agus ábhar Chatagóir 2 agus táirgí a dhíorthaítear astu a allmhairiú agus a chur in idirthuras;(b) srianta maidir le sláinte an phobail nó sláinte ainmhithe is infheidhme maidir le hábhar Chatagóir 3 nó le táirgí a dhíorthaítear as(i) a fhéadfar a leagan síos trí thagairt do liostaí Comhphobail de thríú tíortha nó de chodanna de thríú tíortha arna dtarraingt suas i gcomhréir le hAirteagal 35(4) nó chun críocha eile maidir le sláinte an phobail nó sláinte ainmhithe;(ii) a fhéadfaidh seachtháirgí ainmhithe nó táirgí díorthaithe a mhonaraítear i mbunaíochtaí áirithe a eisiamh ó allmhairiú nó ó idirthuras chun sláinte an phobail nó sláinte ainmhithe a chosaint;(c) coinníollacha chun seachtháirgí ainmhithe nó táirgí díorthaithe a mhonarú i ngléasraí nó i mbunaíochtaí i dtríú tíortha; féadfaidh na modúlachtaí i gcomhair an rialú a dhéanann na húdaráis inniúla lena mbaineann ar ghléasraí nó ar bhunaíochtaí den sórt sin a bheith san áireamh i gcoinníollacha den sórt sin agus féadfar gléasraí nó bunaíochtaí áirithe ina láimhseáiltear seachtháirgí ainmhithe nó táirgí díorthaithe a dhíolmhú ó cheadú nó ó chlárú mar a thagraítear in Airteagal 35(3)(b);(d) múnlaí do dheimhnithe sláinte a bheidh ag gabháil le coinsíneachtaí agus ina dtabharfar le fios gur bailíodh nó gur monaraíodh na seachtháirgí ainmhithe nó na táirgí díorthaithe lena mbaineann i gcomhréir le ceanglais an Rialacháin seo.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48(4).Airteagal 37 Onnmhairiú1. Cuirfear toirmeasc ar sheachtháirgí ainmhithe agus táirgí díorthaithe atá beartaithe a loscadh nó a chur i líonadh talún a onnmhairiú.2. Cuirfear toirmeasc ar sheachtháirgí ainmhithe agus táirgí díorthaithe le húsáid i ngléasra bithgháis nó i ngléasra múirínithe a onnmhairiú chuig tríú tíortha nach baill den Eagraíocht um Chomhar agus Forbairt Eacnamaíochta (ECFE).3. Ní dhéanfar ábhar Chatagóir 1, ábhar Chatagóir 2 ná táirgí a dhíorthaítear astu a onnmhairiú ach amháin chun críocha nach críocha dá dtagraítear i míreanna 1 agus 2 ar choinníoll go nglacfaidh an Coimisiún rialacha maidir lena n-onnmhairiú.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48(4).4. Beidh feidhm mutatis mutandis ag Airteagal 12 de Rialachán (CE) Uimh. 178/2002 maidir le bia agus beatha arna onnmhairiú ón gComhphobal maidir le hábhar Chatagóir 3 nó táirgí a dhíorthaítear as a onnmhairiú i gcomhréir leis an Rialachán seo.5. Trí mhaolú ó mhíreanna 3 agus 4(a) ní dhéanfar ábhar priacail sonraithe a onnmhairiú ach amháin i gcomhréir le Rialachán (CE) Uimh. 999/2001;(b) ní dhéanfar seachtháirgí ainmhithe ná táirgí díorthaithe a mheasctar nó a éillítear le haon chuid den dramhaíl a liostaítear mar dhramhaíl ghuaiseach i gCinneadh 2000/532/CE a onnmhairiú ach amháin faoi réir cheanglais Rialachán (CE) Uimh. 1013/2006;Airteagal 38 Rialachán (CE) Uimh. 882/2004 a chur i bhfeidhm chun críocha rialuithe áirithe1. Beidh feidhm mutatis mutandis ag Airteagal 46 de Rialachán (CE) Uimh. 882/2004 maidir le rialuithe Comhphobail a dhéanfar i dtríú tíortha chun comhlíonadh an Rialacháin seo a fhíorú.2. Beidh feidhm mutatis mutandis ag Airteagal 50(1)(a) de Rialachán (CE) Uimh. 882/2004 maidir le ceanglais Airteagal 35(3) den Rialachán seo a thabhairt isteach ar shlí chéimnithe.3. Beidh feidhm mutatis mutandis ag Airteagal 52 de Rialachán (CE) Uimh. 882/2004 maidir le rialuithe a dhéanfaidh tríú tíortha i mBallstáit i ndáil le hoibríochtaí faoin Rialachán seo.CAIBIDIL VI RÉIMEAS SPEISIALTAroinn 1: táirgí díorthaithe arna rialáil le reachtaíocht ÁIRITHE EILE DE CHUID AN CHOMHPHOBAILAirteagal 39 Táirgí díorthaithe arna rialáil le reachtaíocht áirithe eile de chuid an Chomhphobail a chur ar an margadh1. I gcás na dtáirgí díorthaithe dá dtagraítear in Airteagal 2(3) a chur ar an margadh ní bheidh sé faoi réir Chaibidlí II, III agus IV.Ach, i gcás táirgí díorthaithe(a) dá dtagraítear in Airteagal 2(3)(a), (b), (c) agus (d), beidh feidhm ag na Caibidlí sin i gcás nach bhforáiltear i reachtaíocht an Chomhphobail dá dtagraítear in Airteagal 2(3) do choinníollacha a rialaíonn rioscaí a d'fhéadfadh a bheith ann do shláinte ainmhithe i gcomhréir le cuspóirí an Rialacháin seo;(b) dá dtagraítear in Airteagal 2(3)(e) agus (f), beidh feidhm ag na Caibidlí sin i gcás nach bhforáiltear i reachtaíocht an Chomhphobail dá dtagraítear in Airteagal 2(3) do choinníollacha a rialaíonn rioscaí a d'fhéadfadh a bheith ann do shláinte an phobail agus do shláinte ainmhithe i gcomhréir le cuspóirí an Rialacháin seo.2. Beidh feidhm mutatis mutandis ag Airteagail 53 agus 54 de Rialachán (CE) Uimh. 178/2002 a bhaineann le bearta éigeandála(a) maidir leis na táirgí díorthaithe dá dtagraítear in Airteagal 2(3)(a), (b), (c) agus (d) den Rialachán seo, i gcás rioscaí do shláinte ainmhithe;(b) maidir leis na táirgí díorthaithe dá dtagraítear in Airteagal 2(3)(e) agus (f) den Rialachán seo, i gcás rioscaí do shláinte an phobail agus do shláinte ainmhithe.Airteagal 40 Táirgí díorthaithe arna rialáil le reachtaíocht eile de chuid an Chomhphobail a mhonarú1. Déanfar allmhairiú, bailiú agus dáileadh seachtháirgí ainmhithe agus táirgí díorthaithe atá beartaithe do bhunaíochtaí chun na táirgí díorthaithe dá dtagraítear in Airteagal 2(3) a mhonarú agus déanfar na táirgí díorthaithe sin a mhonarú i gcomhréir le reachtaíocht an Chomhphobail dá dtagraítear sa mhír sin.Déanfar aon ábhar ó bhunaíochtaí den sórt sin nach n-úsáidtear a dhiúscairt i gcomhréir leis an reachtaíocht sin.2. Beidh feidhm ag an Rialachán seo, áfach, i gcás nach bhforáiltear, le reachtaíocht an Chomhphobail dá dtagraítear in Airteagal 2(3), do choinníollacha a rialaíonn rioscaí a d’fhéadfadh a bheith ann do shláinte an phobail agus do shláinte ainmhithe i gcomhréir le cuspóirí an Rialacháin seo.3. Déanfaidh na hoibreoirí dá dtagraítear in Airteagal 7(1)(e) an fhaisnéis seo a leanas a chur ar fáil don údarás inniúil a bheidh freagrach as rialuithe oifigiúla i gcomhréir leis an Rialachán seo:(a) catagóir na seachtháirgí ainmhithe agus na dtáirgí díorthaithe arna n-úsáid;(b) na hoibríochtaí a dhéantar sa bhunaíocht ina mbaintear úsáid as seachtháirgí ainmhithe nó as táirgí díorthaithe mar ábhar tosaigh.4. Féadfar bearta a ghlacadh i gcomhréir leis an nós imeachta dá dtagraítear in Airteagal 48(3) chun an tAirteagal sin a chur chun feidhme maidir le tarchur na faisnéise dá dtagraítear i mír 3 den Airteagal sin.ROINN 2: TÁIRGÍ DÍORTHAITHE EILE A CHUR AR AN MARGADHAirteagal 41 Táirgí díorthaithe eile lasmuigh den slabhra beathaithe a chur ar an margadh1. Féadfaidh oibreoirí táirgí díorthaithe eile, seachas na táirgí dá dtagraítear in Airteagal 2(3), a chur ar an margadh ar choinníoll:(a) maidir leis na táirgí sin(i) nach bhfuil siad beartaithe le húsáid mar ábhar beatha chun ainmhithe saothraithe a bheathú nó le cur amach ar an talamh as a mbeidh ainmhithe den sórt sin á mbeathú, nó(ii) go bhfuil siad beartaithe chun ainmhithe fionnaidh a bheathú; agus(b) go ndéanfaidh siad rialú rioscaí do shláinte an phobail agus do shláinte ainmhithe a áirithiú:(i) trí fhoinsiú sábháilte i gcomhréir le hAirteagal 42;(ii) trí chóireáil shábháilte i gcomhréir le hAirteagal 43, i gcás nach n-áiritheofar rialú leordhóthanach le foinsiú sábháilte; nó(iii) trína fhíorú nach n-úsáidfear na táirgí ach i gcomhair úsáidí deiridh sábháilte i gcomhréir le hAirteagal 44, i gcás nach n-áiritheofar rialú leordhóthanach trí chóireáil shábháilte.2. Féadfaidh na hoibreoirí na táirgí díorthaithe dá dtagraítear i mír 1 a chur ar an margadh freisin gan srianta, faoi réir chinnidh arna dhéanamh ag an gCoimisiún maidir le pointe deiridh sa slabhra monaraíochta i gcomhréir le hAirteagal 46(2)(a), nuair nach mbainfidh aon riosca suntasach le táirgí den sórt sin do shláinte an phobail nó do shláinte ainmhithe.Airteagal 42 Foinsiú sábháilte1. Folóidh foinsiú sábháilte, úsáid ábhair:(a) nach n-eascraíonn aon rioscaí do-ghlactha do shláinte an phobail agus do shláinte ainmhithe as;(b) a bhailítear agus a dháiltear ón bpointe bailithe go dtí an bhunaíocht mhonaraíochta faoi choinníollacha trína ndéantar eascairt rioscaí do shláinte an phobail agus do shláinte ainmhithe a eisiamh; nó(c) a allmhairítear isteach sa Chomhphobal agus a dháiltear ón áit a dtagann sé isteach den chéad uair go dtí an bhunaíocht mhonaraíochta faoi choinníollacha trína ndéantar eascairt rioscaí do shláinte an phobail agus do shláinte ainmhithe a eisiamh.2. Ar mhaithe le foinsiú sábháilte, cuirfidh oibreoirí doiciméadacht maidir le ceanglais mhír 1 ar fáil, lena n-áireofar, nuair is gá, cruthúnas maidir le sábháilteacht na mbeart bithshlándála a ghlactar chun eascairt rioscaí do shláinte an duine agus do shláinte ainmhithe ó ábhar tosaigh a eisiamh.Coimeádfar doiciméadacht den sórt sin ar fáil don údarás inniúil arna iarraidh sin aige.Déanfaidh an t-oibreoir coinsíneachtaí ábhair a iompar ón bpointe bailithe go dtí an bhunaíocht mhonaraíochta nó, i gcás pointe bailithe i dtríú tír, go dtí an áit ar tháinig siad isteach sa Chomhphobal den chéad uair.Beidh deimhniú sláinte, a bheidh ar aon dul le múnla a leagfar síos i gcomhréir le hAirteagal 46(1)(a), ag gabháil leis na coinsíneachtaí.Airteagal 43 Cóireáil shábháilteÁireofar ar chóireáil shábháilte próiseas monaraíochta a chur i bhfeidhm ar an ábhar a úsáidtear, trína laghdófar go dtí leibhéal inghlactha na rioscaí do shláinte an phobail agus do shláinte ainmhithe a eascróidh ó ábhar den sórt sin a úsáid agus ó shubstaintí eile a eascróidh ón bpróiseas monaraíochta.Déanfar a áirithiú, nach mbainfidh aon rioscaí do-ghlactha do shláinte an phobail agus do shláinte ainmhithe leis an táirge díorthaithe, go háirithe tríd an táirge deiridh a thástáil.Airteagal 44 Úsáidí deiridh sábháilteÁireofar ar úsáidí deiridh sábháilte úsáid táirgí díorthaithe:(a) faoi choinníollacha nach mbaineann aon rioscaí do-ghlactha do shláinte an phobail agus do shláinte ainmhithe leo; nó(b) lena mbaineann riosca do shláinte an phobail agus do shláinte ainmhithe, chun críocha sonracha ar choinníoll go bhfuil an úsáid sin cuí-réasúnaithe i ndáil le cuspóirí arna leagan amach i reachtaíocht an Chomhphobail, go háirithe chun sláinte an phobail agus sláinte ainmhithe a chosaint.Airteagal 45 Clárú oibreoiríDéanfaidh an t-údarás inniúil oibreoirí a chlárú i gcás:(a) go ndéanann siad ábhar a láimhseáil a úsáidtear i gcomhréir le hAirteagal 41(1) agus Airteagal 42;(b) go ndéanann siad ábhar a chóireáil a úsáidtear i gcomhréir le hAirteagal 41(1) agus Airteagal 43; nó(c) go gcuireann siad táirgí díorthaithe ar an margadh i gcomhréir le hAirteagal 41(1) agus Airteagal 44(b).Déanfar an clárú nuair a gheobhaidh an t-údarás inniúil an fhaisnéis dá dtagraítear in Airteagal 7(2).Déanfar, áfach, oibreoirí a mbíonn seachtháirgí ainmhithe eile nach ábhar de Chatagóir 3 iad á láimhseáil acu, nó táirgí a dhíorthaítear astu chun beatha do pheataí a mhonarú, a cheadú i gcomhréir le hAirteagail 6, 7 agus 8.Airteagal 46 Bearta cur chun feidhme1. Féadfar bearta chun Airteagail 42 agus 45 a chur chun feidhme a ghlacadh i gcomhréir leis an nós imeachta dá dtagraítear in Airteagal 48(3), maidir le:(a) múnlaí do na deimhnithe sláinte is gá a bheith ag gabháil le coinsíneachtaí i gcomhréir leis an gceathrú fomhír d’Airteagal 42(2);(b) foirm chomhchuibhithe le haghaidh eolas a tharchur chun clárú mar a thagraítear in Airteagal 45 a fháil.2. Féadfaidh an Coimisiún bearta a leagan síos chun an Roinn seo a chur chun feidhme, maidir le:(a) coinníollacha lena gcinnfear pointe deiridh sa slabhra monaraíochta nach mbeidh ceanglais maidir le sláinte an phobail ná sláinte ainmhithe infheidhme a thuilleadh ina dhiaidh sin chun an táirge a chur ar an margadh;(b) coinníollacha maidir le hábhar a fhoinsiú agus a dháileadh go sábháilte a úsáidfear faoi choinníollacha lena ndéanfar rioscaí a eascraíonn do shláinte an phobail agus do shláine ainmhithe a eisiamh;(c) doiciméadacht dá dtagraítear sa dara fomhír d’Airteagal 42(2);(d) paraiméadair don phróiseas monaraíochta dá dtagraítear sa chéad fhomhír d'Airteagal 43, go háirithe maidir le cóireálacha fisiceacha nó ceimiceacha a chur i bhfeidhm ar an ábhar arna úsáid;(e) ceanglais tástála is infheidhme maidir leis an táirge deiridh;(f) coinníollacha chun táirgí díorthaithe a d’fhéadfadh sláinte an phobail nó sláinte ainmhithe a chur i mbaol a úsáid ar shlí shábháilte.Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 48(4).CAIBIDIL VII FORÁLACHA GINEARÁLTA AGUS FORÁLACHA CRÍOCHNAITHEACHAAirteagal 47 Reachtaíocht náisiúntaDéanfaidh Ballstáit téacs aon reachtaíochta náisiúnta a ghlacfaidh siad i réimsí faoina n-inniúlacht agus a mbeidh baint dhíreach aige leis an Rialachán seo a chur chun feidhme go ceart a chur in iúl don Choimisiún.Airteagal 48 An Coiste1. Beidh de chúnamh ag an gCoimisiún an Buanchoiste um an mBiashlabhra agus um Shláinte Ainmhithe arna bhunú le hAirteagal 58(1) de Rialachán (CE) Uimh. 178/2002, dá ngairtear "an Coiste" anseo feasta.2. Aon áit a dtagrófar don mhír seo, beidh feidhm ag Airteagal 3 agus Airteagal 7 de Chinneadh 1999/468/CE, ag féachaint d’fhorálacha Airteagal 8 de.3. Aon áit a dtagrófar don mhír seo, beidh feidhm ag Airteagal 5 agus Airteagal 7 de Chinneadh 1999/468/CE, ag féachaint d’fhorálacha Airteagal 8 de.Trí mhí a bheidh sa tréimhse a leagfar síos in Airteagal 5(6) de Chinneadh 1999/468/CE.4. Aon áit a dtagrófar don mhír seo, beidh feidhm ag Airteagal 5a(1) go (4) agus Airteagal 7 de Chinneadh 1999/468/CE, ag féachaint d’fhorálacha Airteagal 8 de.5. Aon áit a dtagrófar don mhír seo, beidh feidhm ag Airteagal 5a(1) go (4) agus (5)(b) agus Airteagal 7 de Chinneadh 1999/468/CE, ag féachaint d’fhorálacha Airteagal 8 de.Dhá mhí, aon mhí amháin agus dhá mhí faoi seach a bheidh sna teorainneacha ama a leagfar síos in Airteagal 5a(3) (c), (4) (b) agus (4) (e) de Chinneadh 1999/468/CE.Airteagal 49 PionóisLeagfaidh na Ballstáit síos na rialacha a bhaineann le pionóis is infheidhme maidir le sáruithe ar an Rialachán seo agus déanfaidh siad na bearta go léir is gá lena áirithiú go gcuirfear chun feidhme iad. Ní mór do na pionóis dá bhforáiltear a bheith éifeachtúil, comhréireach agus athchomhairleach. Tabharfaidh na Ballstáit fógra don Choimisiún maidir leis na forálacha sin faoin […] ar a dhéanaí agus tabharfaidh siad fógra dó gan mhoill maidir le haon leasú ina dhiaidh sin a mbeidh tionchar aige orthu.Airteagal 50 AisghairmDéantar Rialachán (CE) Uimh. 1774/2002 a aisghairm le héifeacht ón [dáta feidhmithe an Rialacháin seo].Déanfar na tagairtí do Rialachán (CE) Uimh. 1774/2002 a fhorléiriú mar thagairtí don Rialachán seo agus déanfar iad a léamh i gcomhréir leis an tábla comhghaoil a leagtar amach san Iarscríbhinn.Airteagal 51 Beart idirthréimhseachGlacfar leis go mbeidh gléasraí, bunaíochtaí agus úsáideoirí a bheidh ceadaithe nó cláraithe faoi seach i gcomhréir le Rialachán (CE) Uimh. 1774/2002 roimh [dáta feidhmithe an Rialacháin seo] ceadaithe nó cláraithe faoi seach, mar a cheanglaítear, i gcomhréir leis an Rialachán seo.Airteagal 51 Teacht i bhfeidhmTiocfaidh an Rialachán seo i bhfeidhm ar an bhfichiú lá tar éis a fhoilsithe in Iris Oifigiúil an Aontais Eorpaigh .Beidh feidhm ag an Rialachán seo ón [céad lá den mhí, cúig mhí dhéag tar éis an dáta a thiocfaidh sé i bhfeidhm].Beidh an Rialachán seo ina cheangal go huile agus go hiomlán agus infheidhme go díreach i ngach Ballstát.Arna dhéanamh sa Bhruiséil, anThar ceann Pharlaimint na hEorpa Thar ceann na ComhairleAn tUachtarán An tUachtaránIARSCRÍBHINNTÁBLA COMHGHAOILRialachán (CE) Uimh. 1774/2002 | An Rialachán seo |Airteagal 1 | Airteagail 1, 2 |Airteagal 2 | Airteagal 3 |Airteagal 3(1) | ./. |Airteagal 3(2) | Airteagal 35(3), an ceathrú fomhír |Airteagal 3(3) | Airteagal 4 |Airteagal 4(1) | Airteagal 11 |Airteagal 4(2) | Airteagail 19, 22, 23 |Airteagal 4(3) | Airteagal 6(1)(a) |Airteagal 4(4) | Airteagail 35(2)(c), 37(3), 37(5)(a) |Airt. 5(1) | Airteagal 12 |Airteagal 5(2) | Airteagail 20, 22, 23 |Airteagal 5(3) | Airteagal 6(1)(a) |Airteagal 5(4) | Airteagail 35(2)(c), 37(3) |Airteagal 6(1) | Airteagal 13 |Airteagal 6(2) | Airteagail 21, 22, 23 |Airteagal 6(3) | Airteagal 6(1)(a) |Airteagal 7 | Airteagal 15 |Airteagal 8 | Airteagal 33 |Airteagal 9 | Airteagal 16 |Airteagail 10, 11, 12, 13, 14, 15, 17, 18 | Airteagail 6, 7, 8, 9 |Airteagal 16 | Airteagal 5 |Airteagal 19 | Airteagal 24 |Airteagal 20(1) | Airteagal 41 |Airteagal 20(2) | Airteagal 25 |Airteagal 20(3) | Airteagal 41 |Airteagal 21 | ./. |Airteagal 22 | Airteagal 18 |Airteagal 23 | Airteagail 26, 27 |Airteagal 24 | Airteagal 28 |Airteagal 25 | Airteagal 17 |Airteagal 26 | Airteagail 30, 31, 32 |Airteagal 27 | Airteagal 34 |Airteagal 28 | Airteagal 35(1)(a), (c) |Airteagal 29 | Airteagail 35, 36 |Airteagal 30 | Airteagal 35(1)(b) |Airteagal 31 | Airteagal 38(1) |Airteagal 32 | ./. |Airteagal 33 | Airteagal 48 |Airteagal 34 | ./. |Airteagal 35 | Airteagail 47, 23(2) |Airteagal 36 | ./. |Airteagal 37 | Airteagal 50 |Airteagal 38 | Airteagal 52 |[1] IO L 273, 10.10.2002, lch. 1.[2] COIM (2005)521 críochnaitheach.[3] Cf. COIM (2006)689 críochtnaitheach.[4] IO C […], […], lch. […].[5] IO C […], […], lch. […].[6] IO C […], […], lch. […].[7] IO L, 273, 10.10.2002, lch. 1. Rialachán arna leasú go deireanach le Rialachán (CE) Uimh. 1432/2007 ón gCoimisiún (IO L 320, 6.12.2007, lch. 13).[8] COIM (2005)521 críochnaitheach.[9] IO L 146, 13.6.2003, lch. 1. Rialachán arna leasú go deireanach le Rialachán (CE) Uimh. 245/2007 ón gCoimisiún, (IO L 73, 13.3.2007, lch. 9).[10] IO L 147, 31.5.2001, lch. 1. Rialachán arna leasú go deireanach le Rialachán (CE) Uimh. 1275/2007 ón gCoimisiún, (IO L 284, 30.10.2007, lch. 8).[11] IO L 358, 18.12.1986, lch. 1. Treoir arna leasú le Treoir 2003/65/CE ó Pharlaimint na hEorpa agus ón gComhairle (IO L 230, 16.9.2003, lch. 32).[12] IO L 328, 24.11.2006, lch.14.[13] IO L 182, 16.7.1999, lch. 1. Treoir arna leasú le Rialachán (CE) Uimh. 1882/2003 ó Pharlaimint na hEorpa agus ón gComhairle (IO L 284, 31.10.2003, lch. 1).[14] IO L 62, 15.3.1993, lch. 69. Treoir arna leasú go deireanach le Treoir 2007/729/CE ón gCoimisiún (IO L 294, 13.11.2007, lch. 26).[15] IO L 35, 8.2.2005, lch. 1.[16] IO L 224, 18.8.1990, lch. 1. Rialachán arna leasú go deireanach le Rialachán (CE) Uimh. 1353/2007 ón gCoimisiún (IO L 303, 21.11.2007, lch. 6).[17] IO L 125, 23.5.1996, lch. 3. Treoir arna leasú le Treoir 2003/74/CE ó Pharlaimint na hEorpa agus ón gComhairle (IO L 262, 14.10.2003, lch. 17).[18] IO L 125, 23.5.1996, lch. 10. Treoir arna leasú go deireanach le Treoir 2006/104/CE (IO L 363, 20.12.2006, lch. 352).[19] IO L 31, 1.2.2002. lch. 1. Rialachán arna leasú go deireanach le Rialachán (CE) Uimh. 575/2006 ón gCoimisiún (IO L 100, 8.4.2006, lch. 3).[20] IO L 139, 30.4.2004, lch. 1; leagan ceartaithe IO L 226, 25.6.2004, lch. 3.[21] IO L 139, 30.4.2004, lch. 26; leagan ceartaithe IO L 226, 25.6.2004, lch. 22. Rialachán arna leasú go deireanach le Rialachán (CE) Uimh. 1243/2007 ón gCoimisiún (IO L 281, 25.10.2007, lch. 8).[22] IO L 332, 28.12.2000, lch. 91.[23] IO L 140, 30.5.2002, lch. 10. Treoir arna leasú go deireanach le Treoir 2006/77/CE ón gCoimisiún (IO L 271, 30.9.2006, lch. 53).[24] IO L 198, 22.7.1991, lch. 1. Rialachán arna leasú go deireanach le Rialachán (CE) Uimh. 1319/2007 ón gCoimisiún (IO L 293, 10.11.2007, lch. 3).[25] IO L 343, 27.12.2007, lch. 1.[26] IO L 94, 31.3.2004, lch. 63. Cinneadh arna leasú go deireanach le Cinneadh 2005/515/CE (IO L 187, 19.7.2005, lch. 29).[27] IO L 395, 30.12.1989, lch. 13. Treoir arna leasú go deireanach le Treoir 2004/41/CE ó Pharlaimint na hEorpa agus ón gComhairle (IO L 157, 30.4.2004, p.33; leagan ceartaithe IO L 195, 2.6.2004, lch. 12).[28] IO L 190, 12.7.2006, lch. 1.[29] IO L 39, 16.2.1993, lch. 1. Ceartúchán foilsithe in IO L 74, 17.3.1994, lch. 52.[30] IO L 272, 4.10.1997, lch. 45.[31] IO L 226, 6.9.2000, lch. 3. Cinneadh arna leasú go deireanach le Cinneadh 2001/573/CE ón gComhairle (IO L 203, 28.7.2001, lch. 18).[32] IO L 165, 30.4.2004, leagan ceartaithe IO L 191, 28.5.2004, lch. 1. Rialachán arna leasú go deireanach le Rialachán (CE) Uimh. 1791/2006 ón gComhairle (IO L 363, 20.12.2006, lch. 1).[33] IO L 262, 27.9.1976, lch. 169. Treoir arna leasú go deireanach le Treoir (CE) 2007/67/CE ón gCoimisiún (IO L 305, 23.11.2007, lch. 22).[34] IO L 311, 28.11.2001, lch. 67. Treoir arna leasú go deireanach le Rialachán (CE) Uimh. 1394/2007 (IO L 324, 10.12.2007, lch. 121).[35] IO L 311, 28.11.2001, lch. 1. Treoir arna leasú go deireanach le Treoir 2004/28/CE (IO L 136, 30.4.2004, lch. 58).[36] IO L 189, 20.7.1990, lch. 17. Treoir arna leasú go deireanach le Treoir 2007/47/CE ó Pharlaimint na hEorpa agus ón gComhairle (IO L 247, 21.9.2007, lch. 21).[37] IO L 169, 12.7.1993, lch. 1. Treoir arna leasú go deireanach le Treoir 2007/47/CE ó Pharlaimint na hEorpa agus ón gComhairle (IO L 247, 21.9.2007, lch. 21).[38] IO L 331, 7.12.1998, lch. 1. Treoir arna leasú go deireanach le Rialachán (CE) Uimh. 1882/2003 (IO L 284, 31.10.2003, lch. 1).[39] IO L 105, 26.4.2003, lch. 18.[40] IO L 184, 17.7.1999, lch. 23. Cinneadh arna leasú le Cinneadh 2006/512/CE (IO L 200, 22.7.2006, lch. 11).[41] Rialachán (CE) Uimh. 811/2003 maidir le hathchúrsáil laistigh den speiceas céanna (IO L 117, 13.5.2003, lch. 14); Cinneadh 2003/322/CE maidir le héin neicreafagacha a bheathú (IO L 117, 13.5.2003, lch. 32); Cinneadh arna leasú go deireanach le Cinneadh 2005/830/CE (IO L 311, 26.11.2005, lch. 40); Cinneadh 2003/324/CE maidir le hathchúrsáil laistigh den speiceas céanna i gcás ainmhithe fionnaidh (IO L 117, 13.5.2003, lch. 37), Cinneadh arna oiriúnú le Cinneadh 2004/434/CE (IO L 189, 27.5.2004, lch. 43); Rialachán (CE) Uimh. 92/2005 maidir le malairt modhanna diúscartha nó úsáide (IO L 19, 21.1.2005, lch. 27); Rialachán arna leasú go deireanach le Rialachán (CE) Uimh. 1576/2007 (IO L 340, 22.12.2007, lch. 89); Rialachán (CE) Uimh. 181/2006 maidir le leasacháin orgánacha agus feabhsaithe ithreach (IO L 29, 2.2.2006, lch. 31); Rialachán (CE) Uimh. 1192/2006 maidir le liostaí de ghléasraí formheasta (IO L 215, 5.8.2006, lch. 10)5; Rialachán Uimh. 2007/2006 maidir le táirgí idirmheánacha Chatagóir 3 (IO L 379, 28.12.2006, lch. 98).[42] IO L 275, 25.8.2004, lch. 17.